text:
1Chayurá allin jawca jamayman yaycunapä cayaptinlá, yan'al-lätac waquinniquicuna mana lulayalcanquimanchu. 2Paycunactanümi ya'anchictapis allin willacuyta willaycamälanchic. Ñatac chay uyalipäcuśhan willacuy nï ima allinninpäpis calachu, chalapacuywan chayta mana ćhasquiyalcaptinmá. 3Ñatac chalapacücunacá cay nishan allin jamaycämanmi yaycunchic: “Chayurá, piñacuynïćhümi cayta limaliculá: ‘Manamá imaypis jamacuynïman yaycapämun'achu’ ” nil nishancäman. Rasunpa, cay pachäta lulayta camacäśhanwanmi lulaynin camacäla. 4Jucninćhu'a ¿manachun anćhishyänan muyuncäpïta caynu niyan: “Anćhish muyuncäćhümi Tayta Dios lluy lulaynincunapïpis jamacula” nil? 5Chaynütac jamaypi niyantac: “Manam imaypis jamacuśhäman yaycapämun'achu” nil. 6Masqui puntacta allin willacuyta uyaliyalcal mana cäsucuyninpa nï yaycapäcuptinpis waquincuná chay jamaypämi cayalcan. 7Chaymi Tayta Dios Mandacü Davidpa juc timpupi liman “canan-pacha” nil. Chay nishanpi isquirbishaćhu: “Canan-pacha, uyaliculcal'a śhun'uyquita ama lumiyachipäcuychu” nila. 8Má, unay Josué chay rasun allin jamayman Israelcunäta yaycachiptin'a manañaćh yapa limayanmanchu cala. 9Chayurá Diospa malcanpä sumä allin jamayca cayanlämi. 10Aw-ari, maynümi Diosninchicpis lulaynincunacta camacalcul jamacula, chaynümi chay jamayman yaycücunäpis lulayninchicpi jamacuśhun. 11Chayurá limalicuśhanman yaycunapä wañuy-wañuy callpanchacuśhun-ari chay mana uyalicücunäpa laśhćhunman mana liyänapä. 12Tayta Diospa limaynin'a cawsäyämi sumä munayniyümi ishcaynin lädun afiläśha ispäda-yupaymari. Chaymi almanchiccama ispiritunchiccama, tumshunchiccama pasaycul tantiachimanchic śhun'unchicćhu tantiayninchicćhu allin mana allin cäcunätapis. 13Lluy lulaśhancunaca Tayta Diospa ñawinpïta manam pacaycuśha canmanchu. Lulaśhanchiccunäpi niycunanchiccäpa ñawillanćhümi lluy lluy imapis cayan. 14Chayurá Tayta Diospa Chulin Jesus sumä puydï sasirdütinchic janay pachäman yaycuptinmi chalapacuyninchicćhu masïsu tacyaycunanchic. 15¿Cay puydï sasirdütinchic pishi callpanchicta mana lisïchun, imatá? Aśhwanpa pay quiquinmi imaymana pruybacunacta ya'anchicnuy pasala, ñatac manamá mayanllanwanpis aysachicul juchaculachu. 16Chayurá llaquipayniyu caśhancäman mana lisirällal aśhuycuśhunña yanapaycuna cananchicćhu llaquipaycul yanapaycamänanchicpä.
Copyright
Learn More


c: text/html

text:
1Chaypitam jamana junag pasaruptinga, nä semäna galayunan junagchrüga yanan yananlam aywarärin Magdalapita Mariawan jucag Mariaga Jesuspa mïchun ricag. 2Jinarcurmi pacha cuyurun alisca juyupa. Pachaga cuyusha jana pachapita ángel aymuptinmi. Chaypitam payga Jesuspa mïchunman ashuyur chay wichrgasha rumitaga jorgorun. Jinarcurmi chay rumi jananman tacuyun. 3Payga cara juc lipanuysi alisca achicyagmi. Nätan jacunmi cara jancanuysi allanyag. 4Chay soldäducuna angelta ricaparärirga manchacaypitam alisca chucchucyayta galacayärin. Jinarcurmi wanuparärin. 5Chaura angelga warmicunatam cay nin: “Ama manchacapäcuychu. Musyayämi cruzchru wanuchipäcungan Jesusta ashircayangayta. 6Payga manam caychrüga canchu. Ningannuylam nä cawacämusha. Shapäcamuy Jesuspa cuerpun chrurapäcungancagta ricapäcunaypag. 7Cananga pasay-pacha aywapäcuy discïpuluncuna willacug, cay nipäcunquim: ‘Jesusga cawacämusham. Payga nä naupayan Galileatam. Chaychrümi tincupäcunqui’. Chaytam gamcunata nogaga willapäcunag cara”. 8Niptin warmicuna manchacasham jinaman alisca cushisham chay mïchucagpita aywacarcamunag wayrala discïpuluncuna willag. 9Chay aywarcayämuptinmi Jesusga naupancunachru ricacarun. Jinarcurmi “Buenos días” nirun. Chaura paycuna Jesuspa naupanman ashuyurmi manchapacuypa gongorpacuyur lipucayärin. Jinarcurmi Jesuspa chraquinta macalicarärin. 10Chaura Jesusga cay nirunmi: “Ama manchacapäcuychu, antis aywapäcuy wauguëcunata willag Galileata aywapäcunanpag. Chaychrümi tincupäcushag” nirunmi. 11Chay warmicuna nä aywarcayaptinmi täpacug soldäducuna ishcay quima aywacurcan marcata. Nä chrarärirga willapacarärin sacerdöticunapa mandagnincunatam chay lapan ima-aygas pasanganta. 12Chaura sacerdöticunapa mandagnincuna aywacurcan alinninpag reguesha chacha olgocunamanmi imata rurapäcunanpagsi rimanacug. Chaychrümi rimanacarärin soldäducuna casquicurcänanpag alisca chranin golgueta gopäcunanpag. 13Jinarcurmi golgueta gorärin cay nir yachrarcärichir: “ ‘Pagaspa punurcayangäcamam, discïpuluncuna aywarcärimur Jesuspa cuerpunta suwapäcusha’. 14Nätan chayta Pilato mayarur imatas rurayta munapäcushuptiquiga, nogacunam paywan rimapäcushag mana imatas rurapäcushunaypag”. 15Chay nipäcuptinmi soldäducuna golgueta chrasquirärin. Chauraga chay yachrachipäcungannuylam runacunata willapacurcara. Chay casquitam Israel castäcuna willapacurcayan canancamas. 16Nätan nogacuna chrunca jucniyog discïpuluncuna aywacurcarä Galileatam “Chay gotuchrümi tincucäshun” nipäcamangan cagta. 17Chaychru Jesusta ricaparärirga manchapäcuypam gongorpacuyur lipucayärï. Nätan waquinnïcunaga “Manachr Jesusga canmanchu” nipäcuram. 18Chaura nogacuna lipurarcayangäcagman ashuyamurmi Jesús cay nipäcaman: “Tayta Diosga nogata chrurarayäman jana pachachru cagtasi cay pachachru cagtasi lapanta munaynïchru cachinäpagmi. 19Chauraga aywapäcuy cay pachachru lapan casta runacunaman jinaman nogapa discïpulüman muyuchipäcamuy. Nätan bautizapäcunqui ‘Tayta Dios, noga Diospa-mayin Jesucristo, jinaman Santu Espíritu nisha capäcushuptiquim’. 20Jinaman lapan ningäcunatam yachrachipäcunqui paycunas cäsucurcänanpag. Nätan nogaga imay aygaysi gamcunawanmi cayäshag cay pacha ushangancama”. Chaynuy cachun.
Copyright
Learn More

robotstxt: allowed

filter: keep


text:
1Cunaga, Cristo Jesuspi tiajcuna ima cauźaras mana charinaunzhu, mana aicha munaira catisha astaun Ispiritura. 2Ispíritu mandashca ley shimi, Cristo Jesupi causaira cusha, ñucara llushpichihuaca ucharana ley shimimanda, huañuna ley shimimandas. 3Ley shimi mana ushashcara, irqui tucujpi aicha mana valishcamanda, Dios chita rarca, paihua Churira cachasha uchayuj aicha samii, ucharaigumanda. Shina rasha Dios uchara cauźayachica aichai, 4ley shimi ministishcaunara ñucanchijpi pactarinauchu, mana aicha munaibi causajcunahua astaun Ispíritu munashcai purijcunahua. 5Aicha munashcara catijcuna aicha munashcara iyanaun, randi Ispíritu munashcara catijcuna Ispíritu munashcara iyanaun. 6Aicha munashcara rana huañuimi, randi Ispíritu munashcara rana causaimi, cushi shungumi. 7Uchara rana munai Diosta chijnin, Dios camachishca shimira mana uyan, mana ushan. 8Aicha munashcai causajcuna Diosta cushiyachinara mana ushanaun. 9Canguna mana aicha munashcai causaunguichichu, astaumbas Ispíritu munashcai, Diospa Ispíritu canguna ucui causaupi. Maicans Cristo Ispiritura mana charisha, mana paihuajchu. 10Astaun Cristo cangunajpi tiaupi, aicha sirtu pacha huañushcami ucharaigu, randi ispíritu causaun ali dirichu ashcaraigu. 11Jesusta huañushcaunamanda causachij Ispíritu canguna ucui causausha, Cristo Jesusta huañushcaunamanda causachij Dios shinallara canguna huañunalla aichara causachingami paihua Ispiritumanda, pai canguna ucui tiausha. 12Shinajpi, uquiuna, mana dibiyujchu anchi aichama, aicha munashcai causangaj. 13Canguna aicha munashcai causausha huañunguichimi, astaumbas Ispiritumanda aicha ranaunara huañuchisha, causanguichimi. 14Tucui Diospa Ispíritu pushashcauna, caigunami Diospa churiuna anaun. 15Canguna isclavu cuinta sirvina iyaira mana apicanguichichu cuti manzhaihua tiangaj, astaun churi cuinta apina iyaihua, “Abba, Yaya,” nisha caparingaj. 16Diospa Ispiritullara ñucanchi ispiritui riman imasna ñucanchi Diospa churiuna ashcara. 17Ñucanchi churiuna asha, shinallara herederos nishca apijcuna anchi, Diosmanda cushcara apijcuna; Cristohua pariju apijcuna anchi ñucanchi paihua pariju turmindarisha, paihua pariju sumajyachishca angaj. 18Caita sirtu pacha yachani: ñucanchi cuna huras turmindariushca mana imaschu, astaun ñucanchira huasha huras ricuringarau sumajyachina ashcami valin. 19Munai munaihua tucui Dios rashcauna Diospa churiuna ricurimunara chapanaun. 20Tucui Dios rashcauna mana valij tucunauca, mana paiguna munaimanda, astaun casna raj Diospa munaimanda; pai chapausha shina rarca. 21Tucui Dios rashcaunara shinallara ismunamanda llushpichishca anaunga, Diospa churiuna gustu sumaj liuri tucunai icungaj. 22Yachanchi tucui Dios rashcauna pariju nanachinaun cuna hurascama, imasna shu huarmi huahuara pagarichingaj nanachishcasna. 23Mana chigunalla, astaun ñucanchis, Ispiritura charijcuna, ñaupa punda aparishca cuintami, shinallara shungu ucui huacanchi; Dios ñucanchira churiunasna apingaraushcara chapaunchi, caimi ñucanchi aichara cuti randina. 24Chapausha quishpichi tucucanchi, astaun ima ricurijtas mana chapanallachu. ¿Ricurijtaga, imarasha chapana? 25Randi, ñucanchi mana ricurijta chapausha, ahuantasha chapaunchimi. 26Shinallara Ispíritu ñucanchi irqui ajta yanapaun, imasna ñucanchi ministishcara mañangaj mana ali yachanchichu, astaun quiquin Ispíritu ñucanchimanda mañaun, mana rimaihuaj shimihua rugasha. 27Astaumbas shungura ricuj Dios Ispíritu munashcara yachan. Ispíritu quirijcunamanda mañaun, Dios munashcasna. 28Caita yachanchi: Diosta llaquijcunama tucui imas pariju yanaparin ali tucungaj, pai munashcamanda cayashcaunama. 29Pai ñaupamanda ricsishca runaunara ajllaca, paihua Churisna ricurijcuna tucungaj, Churi ashca uquiunamanda ñaupa punda pagarij tucungaj. 30Ajllashcaunara shinallara cayaca, cayashcaunara ali dirichuunara rarca, ali dirichu rashcaunara shinallara sumajyachica. 31Caimanda, ¿imara nishun? Dios ñucanchihua ajpi, ¿pita ñucanchihua cuntra tucungai? 32Dios paihua quiquin churira mana mitsacachu, astaun paita cuca tucui ñucanchi randimanda, ¿manzhu paihua pariju tucuira ñucanchira cungai? 33Pita Dios ajllashcaunara cauźayachinga? Dios ali dirichu alichijmi. 34¿Pita ñucanchira cauźayachinga? Cristo huañushca, causarishca, maspas Diospa ali maqui partii tiaun, pai shinallara ñucanchimanda mañaun. 35¿Pita ñucanchira Cristo llaquishcamanda anzhuchingai? ¿Turmindarina, huacana, yarcai, llatan tucuna, huañuna, sauli—caiguna anzhuchihuanaungachu? 36Imasna quillcashca tian: “Canda llaquishcamanda intiru punzhaunai huañuchishcami anchi. Huañuchina buriguunasna iyashcami anchi.” 37Astaun cai tucuibi yalijta vinsijcunami anchi, ñucanchira llaquij Cristomanda. 38Chiraigumanda sirtu yachani huañuna, causana, angelguna, atunguna, ushajcuna, cuna huras tiajcuna, huasha huras shamujcunas, 39ahuai tiaj, ucui tiajpas, ima causajpas, mana ushanzhu ñucanchira anzhuchinara Diospa llaquinamanda, cai llaquina ñucanchi Señor Jesucristoimi.
Copyright
Learn More


text:
1Capernaun llactamanda llucshisha Jesus Judea provinciama pactara, Jordan yacu chimbama. Ashca runa cuti tandarinaupi cutillata yachachiura. 2Maican fariseoguna Jesusta pandachishun nisha camangahua tapunaura, Shuc runa paihua huarmita jichucpi alichan nisha. 3Jesus randi paigunatas tapura, Huañuc Moises cangunata imasata mandara. 4Rimanaura, Shuc runa jichuna quillcata huarmima cushaga jichunata ushanmi nishami huañuc Moises quillcara. 5Chasna rimanaupi Jesus nira, Canguna mana ali ashcamanda Moises chita nira. 6Randi cai pacha callarishca urasmanda Dios caritas huarmitahuas rara. 7Chiraicumandami huarmita japisha paihua mamatas yayatas saquisha paihua huarmihuan llutarisha ishcandi shuc aichalla tucungami. Ñáa mana ishcaichanaun, shugllami tucunaun. 9Chasna acpi Dios canma huarmita cushcata ama jichunguichichu nira. 10Ñáa huasima pactasha pai japishca runaguna pai rimashcamanda tapunaura imasata yachachingui nisha. 11Jesus paigunata nira, Maicanbas quiquin huarmita jichusha shughuan llutarishaga ashiyanmi. 12Chasnallata huarmihuas quiquin carita jichusha shughuan llutarishaga ashiyachinmi. 13Chihuasha huahuagunata Jesuspagma apamunaura, Camba maquita ñucanchi huahuaguna jahuai churasha Diosta tapupai ali anauchun nisha. Randi chi huahuagunata apamuc runagunataga Jesus japishca runaguna piñasha jarcanata munanaura ama paita quillachichichu nisha. 14Chita uyasha Jesus piñarisha huahuagunata ñucahuagma shamunata ama jarcaichichu, casilla ricuichi nira. Diospa ali mandanaibi auc runaguna cai huahuagunashina manaun. 15Cangunata caita sirtu nini: Maican runa shuc huahuacuinta Diospa ali mandanata mana munacpiga mana ima uraspas chibi yaicungachu nira. 16Chihuasha Jesus huahuagunata cayasha paiguna jahuaibi paihua maquita churasha, Dios yanapasha paigunata alita rachun nisha nira. 17Chi huasimanda llucshiushcai shuc runa Jesuspagma callpamura. Jesuspa ñaupacpi cungurisha tapura, Señor ali yachachic, imatata rasha huiñai causaita charisha nishaga. 18Tapucpi Jesus rimara, Imangahuata ñucataga ali nisha rimahuangui. Shugllami ali tiyan, paiga Diosmi. 19Canga Dios mandashcagunata ña yachanguimi: Ama runata huanchinguichu, shucpa huarmita ama ashiyanguichu, ama shuhuanguichu, ama shuccunamanda llullasha rimanguichu, ama shuccunata umanguichu, camba mamatas yayatahuas llaquina mangui nira. 20Nicpi uyasha chi runa nira, Chi tucuigunata huahua urasmanda pactachishcanimi señor. 21Chasna rimacpi Jesus paita llaquishcahuan ricusha rimara, Chara canda shucpas pishinmi, tucui can charishcagunata randichisha pugri runagunama cugri. Can chasna rashaga jahuapachaibi Dios cungaraushcata charic tucunguimi. Chasna raipasasha ñucata catisha purihuangui. 22Chi runa Jesus rimashcata uyasha, yapa ashcata charic ashcamanda llaquirisha rira. 23Pai riupi Jesus pai japishcagunata ricusha rimara, Charic runaguna Diospa ali mandanai yaicungahua nicpiga sinzhi man. 24Chita uyasha pai japishcaguna yapa manzharinaura. Jesus cutillata nira, Cullquita llaquisha causaucunaga Diospa ali mandanai yaicunata mana ushangaunachu. 25Shuc camello nishca jatun aichaga abuja juctui yaicunata mana ushanzhu. Chimanda yali sinzhi man shuc cullquita llaquic runa Diospa ali mandanai yaicungahua nicpi. 26Paiguna chita uyasha astahuan manzharisha tapunacunaura, Charic runaguna mana ushacpiga pita quishpinataga ushangaya. 27Tapunacucpi Jesus paigunata ricusha rimara, Runa quishpinata mana ushaibacchan randi Yaya Diosmi tucuita ranatas ushan. 28Pedro paita rimara, Canda catingahua nisha ñucanchi tucui charishcagunata saquishcanchimi. 29Chasna rimacpi Jesus nira, Sirtu cangunata nini, maican runahuas ñucaraicumanda, Dios quishpichina shimiraicumandahuas paihua quiquin huasita, huauquigunatas, panigunatas, mamatas, yayatas, churigunatas, allpatas saquishaga, pai tucuita saquishcamanda cai pachallaita shuc patsacta (100) yali cushca tucunga caigunata: huasiguna, huauquigunas, panigunas, yayagunas, mamagunas, churigunas, allpatahuas cuitucunga. Chasnallata cunan uras ashca turmintachishca tucunga, huasha mushuc munduibiga chi runa huiñai causaita charingami. 31Cunan uras chi balichishca aucunaga huasha mana balichishcachu tucungauna. Chasnallata cunan uras mana balichishca aucunaga huasha balichishca tucungaunami. 32Jerusalenma riusha Jesus pai japishcagunata ñaupasha riura. Paigunas, paihuan pariu shamuccunahuas, yapa manzharisha catiunaura. Jesus pai japishca chunga ishcaita (12) isquinama apasha paita rangaraushcata cuintara chasna nisha, 33Uyahuaichi. Jerusalen llactamami riunchi. Chibi ñuca Runa Tucuc acta japishca tucungarauni. Chibi pagri amugunama, Moises mandashcagunata yachachiccunama cushca tucungarauni. Paiguna ñucata caudsayachisha mana-israelgunama apahuanaungami paita huanchichi nisha. 34Ñáucata asisha tiucasha libachisha huanchihuangaraunguna. Chasna huanchicpihuas quimsa (3) punzhaibi causarishami nira. 35Zebedeoba ishcai (2) churiguna, Santiago Juandi Jesusta tapunaura, Ñáucanchi mañangaraushcata rapangui señor. 36Tapunaupi paigunata tapura, Imatata munanguichi. 37Tapucpi ninaura, Can jahuapachai mandaushcaibi ñucanchita camba mayanbi tiyachihuangui. Shucta camba ali maqui partima, shuctaga camba lluqui maqui partima tiyarichipangui. 38Chasna rimanaupi nira, Canguna tapuhuashcatas mana intindinguichichu. Ñáuca jayac yacuta upishcacuinta cangunahuas ñucashina turmintarinata ushanguichichu, ñuca huañungaraushcacuinta huañunatas munanguichichu. 39Ushanchimi ninaura. Chita uyasha Jesus rimara, Sirtupacha ñuca turmintarinacuinta turmintaringuichimi, ñucatashina huanchitucungaraunguichi. 40Randi ñuca ali maqui partima, lluqui maqui partimas tiyachinata mana ushanichu, ñuca Yayallami pai anllashcagunataga chibi tiyachingami, nira. 41Shuccuna chi tapushcata uyasha Santiagotas Juandas piñanaura. 42Jesus tucuigunata paihuagma mayanllachisha yachachira, Cai pacha amuguna paiguna runagunata turmintachiunguna, gubirnuguna paigunata sinzhita mandaunguna. 43Cangunapura randi mana chasnachu rana anguichi, astahuanbas maicanbas shuccunamanda yali tucunatas munac ashaga shuccunata yanapachun. 44Chasnallata cangunapuramanda mas balic nishca tucusha nisha, tucui chi shuccunata shuc mandashcacuinta yanapana manguichi. 45Ñáuca Runa Tucuc asha mana cuirahuanauchun nisha shuc jatun mandac tucungahua mana shamuranichu, astahuanbas shuccunata cuirasha yanapangahuami shamurani. Tucuigunahua dihuita pagashcacuinta ñuca huañungahua shamurani ashca runaguna juchamanda quishpichisha lugar causaita charinauchun nisha shamurani nira. 46Chimanda risha Jerico llactama pactanaura. Jesus pai japishca runagunandi, yapa ashca paita catiugunandi chi llactamanda llucshisha shuc puyuñahui runata tupanaura Timeohua churi Bartimeo nishcata. Chi runaga puyuñahui runa ashcamanda cullquita tapusha tiyaura. 47Chi puyuñahui runa Jesus shamuucta uyasha caparira, Jesus, can israel rey amu Davidmanda mirai ashcamanda ñucata yanapahuai. 48Shuccuna, Chunlla ai, ama caparichu nisha piñanaura. Randi paiga mas sinzhita capariura, Israel rey amu Davidmanda mirai ashami ñucata yuyarisha yanapahuai. 49Caparishcata uyasha Jesus shayarisha rimara, Chi puyuñahui runata apagrichi nisha. Rimacpi paita cayanaura, Cunanga cushiyasha jatari, Jesus candaga cayaunmi ninaura. 50Chi puyuñahui runa chita uyasha paihua rigrai auc llachapata chillai shitasha Jesuspagma caillayara. 51Caillayacpi Jesus paita tapura, Ñáuca imata rahuachun nishata munangui. Chi puyuñahui runa rimara, Ricunata munani, ñuca ñahuita alichihuai señor. 52Chasna nicpi Jesus paita nira, Rilla, can quirihuashcamanda ali tucunguimi nira. Jesus chasna rimashca ratullai ricunata ushara. Chasna alichicpi Jesusta catic tucura.
Copyright
Learn More


text:
Charly García
Carlos Albertoa García Moreno sutiyuq runaqa, icha Charly García (* 23 ñiqin kantaray killapi 1951 watapi paqarisqa Buenos Aires llaqtapi - ), huk Arhintina mama llaqtayuq takiq, takichaq wan Yatana qallwa ruraq karqan.
Ñawpa Warmi: María Rosa Yorio
Churinkuna: Miguel Ángel García.
Yuyarina
Diskukuna[llamk'apuy | pukyuta llamk'apuy]
Álbumkuna istudyupi[llamk'apuy | pukyuta llamk'apuy]
Álbumkuna[llamk'apuy | pukyuta llamk'apuy]
Banda sonidopi[llamk'apuy | pukyuta llamk'apuy]
Recopilatoryukuna[llamk'apuy | pukyuta llamk'apuy]
En colaboración[llamk'apuy | pukyuta llamk'apuy]
Kulaburasyunkuna[llamk'apuy | pukyuta llamk'apuy]
DVD[llamk'apuy | pukyuta llamk'apuy]
- Charly García
- Clics Modernos
- Say no more 50 aniversario
- 50 años - Vivo en el Teatro Coliseo
- Música en el Salón Blanco
- Say No More Impermeable, el regreso subacuático
- 60x60
Suñaykuna[llamk'apuy | pukyuta llamk'apuy]
Kaypipas qhaway[llamk'apuy | pukyuta llamk'apuy]
Hawa t'inkikuna[llamk'apuy | pukyuta llamk'apuy]
- Commons nisqaqa multimidya kapuyninkunayuqmi kay hawa: Charly García.
- Sitio oficial
- Entrevista a Charly García, London BBC.
- Canciones online de Charly García.
- Material documental de Charly García.
- Charly García en el Cosquín Rock 2011.


text:
Añaki
Añaki icha Baktirya (grigu simimanta Baktήpιov, "k'aspicha", chaymanta latin simipi Bacterium) nisqakunaqa kawsaykuq huk'innaq (Procariota) nisqa ch'ulla kawsaykuq kaq kawsaqkunam. Maypipas, tukuy tiksi muyuntinpi kawsanku. Ancha ch'iñilla kaptin, ch'iñi qhawanallawan (mikruskupu nisqawan) rikunchik.
Añakikunaqa ancha achka rikch'aqkunam. Achka hinatam kawsanku. Anqas añaki nisqakuna inti wayllanku, huk añaki rikch'aqkuna ismuchiqkunam, hukkunataq unquchiqmi. Runa kurkup ch'unchulninpi ancha achka añaki kawsaspa, mikhuna uspuyninchikpi yanapanku. Hukkunamantataq unqunchikmi.
Kaymi huk unquchiq añakikunap paqarichisqan runap unquyninkuna:
- Q'icha unquy (Cholera)
- Wanthi unquy (Syphilis)
- Suq'a unquy (Tuberculosis)
- Lliqti unquy (Lepra)
- Sirk'i unquy (Bartonellosis)
- Yana wañuy (Pestis)
Kaypipas qhaway[llamk'apuy | pukyuta llamk'apuy]
- Ñawpa añaki (Archaea)
- Añaw icha Wirus (Virus)
Hawa t'inkikuna[llamk'apuy | pukyuta llamk'apuy]
- Wikispecies nisqaqa qillqasqa p'anqayuqmi kay hawa: Añaki


text:
1Püsuta chimparcur, Gerasa quinranman çhayaran. 2Bütipita Jesús yarpuriptin, supay pucllacushan runa pantyunpita llucshiramuran. 3Chay runaga runa pamparashan maçhaycunallaçhu tiyacuj. Cadinawan wataptinpis, raçhir ushyarij. 4Achca cuti maquin-çhaquinpita cadinawan wataptinsi, raçhirij. Pipis mana içhipujchu. 5Payga pagas-junajta, chaga quinranpa, runa pamparashan maçhaycunapa japaraycar puricuj. Quiquinpis rumicunawan tacacuj. Cuchucuj. 6Carushçhu ricärir waracaylla aywarcur, Jesúspa ñaupanman jungurpacuycuran. 7Llapan callpanwan japarir niran: ‹‹Llapanta Camaj Tayta Diosninchipa Wawan Jesús, ¿imanirtaj ashipämanqui? Ama ñacaycachimaychu.›› 8Chaynuy ninanpäga mayna Jesús niran: ‹‹Supay, cay runata caçhariy.›› 9Jesúsna tapuran: ‹‹¿Imataj jutiqui?›› Tapuptin, niran: ‹‹ ‹Batallun› jutï chay-chicaj cashpä.›› 10Nircur llapan supaycuna yaparir-yaparir Jesústa mañacuran: ‹‹Cay quinranpita ama jarguycamaychu›› nir. 11Chaura chagapa janallançhu chay-chica cuchi pagupacurcaycaran. 12Chaymi supaycuna mañacuran: ‹‹Tagay cuchicunata pucllacunäpaj aunimay ari›› nir. 13Chaymi mañacushanta Jesús auniran. Auniptin supaycuna runata caçhariycur, cuchicunatana pucllacuran. Cuchicunana jishyayar, chagapita yacuman jigapurcuran. Llapallan shugupacaypa wañuran. Cuchicunaga ishcay waranga-ima (2,000) caran. 14Cuchi michijcunana mancharish jishpicäriran. Aywaycur çhacracunaçhüpis, marcaçhüpis imallata ricashantapis willacuran. Chaymi runacuna imanuy cashantapis ricaj shamuran. 15Jesúsman çhayar, supaycuna pucllacushan runata allchacashtana tariran. Jamaraycaranna. Müdanashana caycaran. Chaynuyta ricaycur, juyupa manchariran. 16Ricajcunaga çhayamuj runacunata willaparan imanuy allchacashantapis, cuchicuna imaman çhayashantapis. 17Çhayamuj runacunana Jesústa mañacuran: ‹‹Cay marcapita aywacuy, ari›› nir. 18Mañacuptinga, bütiman jigaran aywacunanpaj. Allchacaj runam ichanga Jesústa mañacuran: ‹‹Tayta, pushacamay, ari›› nir. 19Chaypis Jesús niran: ‹‹Mana camacanchu. Wasiquiman cuticuy, ari. Yawar-masiquicunata Tayta Diosninchi llaquipar allchacächishushayquipita llapanta willapay.›› 20Chaura Decápolis marcacuna quinranpana chay runa willacuräcur puriran: ‹‹Jesús allchacächimasha›› nir. Willacuptin, llapan runa manchariran. 21Chaura bütiwan wac chimpaman Jesús çhayaptin, achcaj runa shuntacaran. Jesúspis yacu pallgallançhu caycaran. 22Niycaptillan, Jairo çhayaran. Payga shuntacäna wasiçhu mayur runa caran. Jesúspa ñaupanman jungurpacuycur, 23mañacuran: ‹‹Tayta, wasïman aywashun. Warmi wamrä wañuycan. Yatayllapis maquiquiwan yataycunquiman wamrä allchacänanpaj. Chayllawan cawanga›› nir. 24Mañacuptin, Jesús aywaran. Achcaj runa aywaycaptin, Jesústa juyupa quiçhquipaycaran. 25Çhunca ishcaywan (12) watana yawar-apaywan jishyaj warmipis tallucash aywaycaran. 26Warmiga jampicujcunawan jampicur imancunatapis ushyapacashana caycaran. Pipis mana allchacächiranchu. Manchäga alläpana çhuracaycaran. 27Jesús munayniyuj cashanta mayar runacunapa çhaupinpa yaycurir jipallanpita tariparcur, Jesúspa müdananta yataycuran: 28‹‹Müdanallantapis yatar, allchacashämi›› nir. 29Yataycuptillan, yawar-apaynin änir çhawacäcuran. Janan ancashyacäcushantapis quiquin mayaran. 30Munayninwan pitapis allchacächishanta Jesúspis mayariran. Chaymi ticrarcur, tapuran: ‹‹¿Pitaj yataycamasha?›› nir. 31Chaura purïshijnincuna niran: ‹‹Achcaj runa quiçhquipaycäshuptiquiga, ¿imanirtaj tapumanqui: ‹¿Pitaj yataycamasha?› nir?›› 32Pipis yatashanta musyananpaj Jesús jinalla ricapaycaran. 33Warmina manchariywan sicsicyaycar, Jesúspa ñaupanman jungurpacuycuran. Imanir yatashantapis llapanta willaycuran. 34Jesúsna niran: ‹‹Wawallau wawa, yupachicamashayquipita allchacashcanqui. Mana yarpaçhacullarna wasiquiman cuticuy. Mana jishyanquinapishchu›› nir. 35Jesús rimayta mana ushyaptillan, Jairupa wasinpita caçhacuna çhayamuran. Jairuta niran: ‹‹Tayta, wamrayqui wañucäcushana. ¿Imapänataj tayta Jesústa pushanquipis?›› 36Mana wiyaj-tucullar, Jesús niran: ‹‹Tayta Jairo, ama llaquicuychu. Nuwaman yupachicamanquiman.›› 37Chaura waquin runacunata jaguiycur, Pedruta, Santiagutawan wauguin Juanta pusharan. 38Jairupa wasinman çhayarna, atarcaycajcunata tariran. 39Chaymi yaycurir, Jesús niran: ‹‹¿Imanirtaj atarcaycanqui? Wamra mana wañushachu. Manchäga puñucashalla caycan.›› 40Chaynuy niptin, täpajcuna Jesústa asiparan. Jesúsmi ichanga atarcaycajcunata jawaman jarguran. Aya chutarashanman pushashan purïshijnincunatapis, Jairutapis, warmintinta yaycuchiran. 41Ruriman yaycurir maquinpita charircurna, wañush wamra jipashta niran: ‹‹Talitá cum.›› Rimayninçhüga: ‹‹Talitá cum›› ninantam: ‹‹Ricchayna wamra›› nin. 42Chaynuy niptin, juclla jataricurcuran. Puripacuranna. Chay wamra jipashga çhunca ishcaywan (12) watatana aywaycaran. Chayta ricar, runacuna juyupa manchariran. 43Jesúsna runacunata piñacuran: ‹‹Cawarishanta pitapis ama willapanquichu. Wamrayquitapis jaray›› nir.
Copyright
Learn More


text:
1Waugui-panicuna, cay cartawanga ishcay cutinami gamcunapä cartacaycämö. Ishcanchöpis munashcä shumag tantyacuyänayquitami. 2Cay cartata gamcunapä apaycäsimö Tayta Diosninsipa profëtancuna guelgayashgancunata yarpäyänayquipä y apóstol mayëcuna wilacuyashganno Señorninsi Jesucristo nishgancunata yarpäyänayquipämi. 3Jesucristo cutimunanpäna caycaptinmi Tayta Diosta mana cäsucog runacuna asipämänansi cash nimäshunpä: 4“¿Imanirtä Jesucristoga: ‘Cutimushämi’ nircur cutimunräsu? Saynölami apostolcunapis Jesucristo cutimunanpä cashganta nicäyashgalancho wanur ushacäyash. Sayno captinpis Jesucristoga cananyag cutimunräsu. Cay pasapis ciëlupis galaycushganpita-pasa cashgannölami caycan.” 5Sayno nerga paycuna manami tantyayansu cay pasapis, intipis, quilapis y goyllarcunapis Tayta Diosninsi camaptinrä cashganta. Intita, quilata y goyllarcunatapis Tayta Diosninsi camargan: “Saycuna cayäsun” nilarmi. Saynölami yaculapita cay pasatapis camargan: “Pasa casun” nilar. Yacupita camash captinmi yacuwanrä cay pasacho imapis cawan. 6Yacuwan cay pasata camashgannömi Noé cawashgan wisan cay pasata yaculawan ushacäsish. 7Tayta Diosninsi cay pasata unay ushacäsish caycarga yapaychöpis ushacäsinanpä munayyogmi caycan. Cay pasapis, intipis, quilapis y lapan goyllarcunapis ninawan sulur ushacänanpä Tayta Diosninsi niptin lapanmi ushacäyangapä. Sayga canga Jesucristo cutimur runacunata juzganan junagmi. Say junagmi jusalicur cawag runacunatapis in ernuman gaycongapä. 8Cuyay waugui-panicuna, Tayta Diospa palabrancho cayno nishganta ama gongäyaysu: Tayta Diosninsipäga juc junag waranga watanömi caycan y waranga watapis juc junagnölami caycan. 9Sayno caycaptenga waquin runacuna yarpäyashgannöga ama yarpäshunsu Jesucristo: “Cutimushä” nircur gongaycushganta. Payga manami gongashgasu, sinöga pipis in ernuman gaycush cayänanta mana munar shuyaraycan runacuna jusalicuycunata cacharir Tayta Diosninsi munashgannöna cawayänantami. 10Suwa elagpita shamushgannömi Señorninsi Jesucristupis elagpita shamonga. Pay cutimuptinmi intipis, quilapis y lapan goyllarcunapis mansariypä bunrurur ninawan rupaycar ushacäyangapä. Saynölami cay pasapis rupaycälar chipyag ushacangapä. 11Imaycapis ushacänanpä caycaptenga mana jusalicuypa Tayta Diosninsi munashganno cawashun. 12Waquin runacunapis jusalicushgancunata cacharir Tayta Diosninsi munashganno cawayänanpä paypa wilacuyninta wilacushun. Saynöpami Jesucristo jucla cutimongapä. Cutimunan junagmi intita, quilata y goyllarcunatapis nina rupaycar ushanga. Saynölami lapan imaycapis suluycälar ushacäyanga. 13Sayno captinpis Tayta Diosninsi palabrancho promitimashgansinölami shuyacuycansi mushog ciëlutawan mushog pasatapis. Saychöga Tayta Diosninsi munashgannölanami lapanpis ali cangapä. 14Cuyay waugui-panicuna, saycunata musyaycarga jusalicuycunata cacharir pï-maywanpis ali cawayay. Saynöpami Jesucristo cutimur jusaynagta tarishunquipä. 15Yarpäyay Señorninsi Jesucristo imanir manarä cutimushganta. Payga shuyaraycan ali wilacuyninta chasquicur runacuna salvash cayänantami. Sayno cananpä cashganpitaga wauguinsi Pablupis Tayta Diosninsi tantyasiptin guelgashmi. 16Lapan cartancunachömi guelgargan wilacuyninta chasquicogcuna salvacuyänanpä cashganta. Say cartancunacho aja tantyaypä cagcunataga yachag-tucogcuna y Tayta Diosninsiman janan shongula yäracogcuna mana tantyashpan lutantami yachasiyan. Saynölami mana tantyar lutanta yachasiyan Tayta Diosninsipa palabrancho waquin cag yachasicuycunatapis. Sayno yachasiyashganpitami in ernucho yupa nacayangapä. 17Cuyay waugui-panicuna, cay nishgäcunata musyaycarnaga cuidä chasquipäyanquiman say lutan yachasicogcunapa yachasicuyninta. Saynöpis Tayta Diosninsi munashganno cawaycarga cuidä jusalicuyanquiman. 18Jusalicunayquipa trucanga waran waran tantyacuyay cuyapäcog Señorninsi Jesucristo munashganno cawayänayquipä. ¡Pay imayyagpis alabash cayculäsun! Amén.
Copyright
Learn More


text:
1Cuyaśhá Teofilo, ¿manachun puntacta isquirbimul Jesus lulaśhanta yaćhachishanta manyallapi willalac allaycuyninpi janay pachäta cuticunancama? Chayćhu Chuya Ispiritup munayninwan puydï yaćhapacünincunacta imaymanacta lulapäcunanpä nilculmi janay pachäta cuticula nishac-yupaypis. ˻Cananmi masta willaycuśhayqui.˼ 3Paymi wañuśhanpi śhalcamul aclaśhan yaćhapacünincunawan cayal rasunpa pay cawsamüśhanta imaymanap tantialpachila. Chayćhümi tawa ćhunca muyuncuna Diospa gubirnunpïtapis yaćhachila. 4Cusca cayalcalñatacmi “Cay Jerusalenpïta amalämi yalapäcunquichu aśhta Taytá limalicuśhan Chuya Ispiritunta caćhamunancama nishac-yupaypis. 5Yaćhaśhanchicnüpis Juan'a yacullawanmi bawtisala. Ñatac Taytämi ichá cay muyuncunäćhu quiquinpa Chuya Ispiritunwan bawtisapäcuśhunqui duyñuchacuycuśhunayquipä” nila. 6Niptinmi tapupäcula: “Taytay, ¿Roma nasyunpa maquinpi julalcälimaptiqui quiquillanchic Israelcunällaña mandanacunapä ürañachun ćhämun?” nil. 7Niptinmi: “Chay unanchaśhan timpucunacá Taytalläpa maquillanćhümi cayan. Amcuná manam yaćhaycälinayquichu. 8Aśhwanpa cayta umayquiman ćhulapäcuy: amcunacta Chuya Ispiritu bawtisapäcuśhuptiquim duyñuchacuycul munayninta upäcuśhunqui willacüní capäcunayquipä cay Jerusalen malcäćhu, Judeap, Samariap malcancunaćhüpis aśhta sïlup sapinćhu cä malcacunämanpis” nila. 9Lluy caycunacta nilcuptinmi paycunap ñawquin altu sïlüta puśhacuptin pucutay śhun'unman chincacuycula. 10Chayta licapayalcaptinmi paycunap lädunćhu ishcay umri yulä-cama müdanayu licalïlun. 11Jinalculmi nipäcula: “Galilea nunacuna, ¿sïlüta imapïtan caynüpa anśhalayalcanqui? Cay licaśhayquinümi juc-pun cay pachäman Jesus caśhan cutimun'a” nil. 12Chay nilcuptinmi yaćhapacünincunaca cuticalcämula Ulibus ulüpi Jerusalenman. (Chay ulüpi Jerusalencama custumrinmannuy warda muyunćhu pirmitisha puliycuyllam cala.) 13Chaypi ćhaycamulmi jamaculcäśhan wasi altuśhman ishpipäcula. Paycunam capäcula Pedro, Jacobo, Juan, Andres, Felipe, Tomas, Bartolomé, Mateo, Alfeop chulin Jacobo, malcanpi limatälï Simon, Jacobop chulin Judas. 14Paycunawan cuscam Jesuspa maman Mariapis, śhullcancunapis, ñatac Jesusta cumpañamü walmicunäwanpis juntunaculcäla Diosta imaypis ruygaculcänanpä. 15Chay muyuncunaćhümi paćhac ishcay ćhunca chalapacücuna juntunaculcäla. Chayćhümi ćhawpiman śhaycucuycul Pedro nila: 16“Tayta mamacuna, yaćhaśhanchicnüpis Judas'a cala ya'anchicwan pulïmi. Jinalmi imapis lulayninchicćhu lulawshimälanchic. Jinayalpis Jesustam chalaycachila chay ćhïnïnin nunacunäman. Ñatac caycuna pasananta unaypïñam Chuya Ispiritu willamälanchic. Chaymi David Salmos librunćhu caynu nila Judaspi: ‘Chay nunap wasinta quiquin Dios mana cäman muyuchichun. Jinaptin imaycamapis pulumächun’ nil. “Cay nishannümi rasunpa lulaśha cala” nila. (Chayshi Jesusta chalachishan illaycäwan juc ćhaclacta lantisha cala. Jinalculshi quiquin ćhacläćhu Judas umanpa palpülun alashquinpis lluy lawacacunancama. Cayta yaćhälälilshi canan Jerusalen nunacunaca chay ćhaclacta “Asildama” nil nipäcun. “Asildama” ninan'a “yawarpa ćhanin ćhacla” ninanmi.) Pedroñatacmi nila: “Chay isquirbishanćhüpis: ‘Chay nunap pudirnin juc yaycuchun’ niyanmi. 21“Chayurá chaynu niyaptin'a canan-ari aclaśhun Judaspa pudirnin mayan cananpäpis. Chaypá canman imaypis Jesuswan cusca puliwshï-masinchiccunam. Aclaśhun mayantapis Jesus bawtisachiculcul pulï allaycuśhanpi canan sïlüman cuticunancama ya'anchicwan cusca cäcunäpi. Chayćha ya'anchicwan cusca ‘Jesus cawsamütam licalá’ nil willacuyta apaycaćhan'a” nil. 23Nilculmi ishcay nunacunacta unanchapäcula Matiastawan, José Barsabas nishan Justucta. 24Jinalculmi Diosta ruygaculcäla: “Taytay, anmi llapäpa śhun'ulläcunactapis lisinqui. Judas'a cay lulayniquita ipanchalcul juchacta lulaśhanwanmi alcaśhan wañuycäman quiquillan palpülun. Canan anmá yaćhanqui paypa pudirninta aclaycunayquitapis ya'acunawan cusca lulapäcunäpä. Canan-ari cay ishcayninpi mayannin canantapis yaćhaycälichimay” nil. 26Nilcul mayannin cananpäpis chüsanacuptinmi Matiasman tücälun. Chay ürapïmi chay ćhunca jucniyu puydï yaćhapacünincunap masanninña cala.
Copyright
Learn More


text:
Megantoni mamallaqta willkachasqa
Megantoni mamallaqta willkachasqa icha Megantoni mamallaqta wak'a (kastilla simipi: Santuario Nacional Megantoni) suyuqa amachasqam kachkan, Piruw mama llaqtapi, Qusqu suyupi, Killapampa pruwinsyapi, Icharati distritupi.
Yuyarina
Yura uywapas[llamk'apuy | pukyuta llamk'apuy]
Megantoni mamallaqta willkachasqapiqa kanmi 32 laya ñuñuqkuna 7 rikch'aq ñiqipi 17 rikch'aq ayllupipas, 378 laya (600-chá) pisqukuna, 32 laya allpa yaku kawsaqkuna, 19 laya suchuqkuna, 22 layapas (70-chá) challwakuna. Kallantaqmi askha yurakuna kay muyuyllapi wiñaq manataqmi tarikunchu waq tiqsimuyuynintinpi. Kay Mamallaqta Willkachasqapiqa Santuario Nacional nisqa kanmi hatun amachasqa suyu istrikta. Kay kitikunaman atinkumanmi haykuyta yachaqkuna yachay riqsiq, chay warda parkikunaq qawasqantaqmi kanan paykuna.
Kallantaqmi huq p’aki puna nisqa tuparitaqmi Manu mamallaqta parkiwan kuska.
Uywakuna[llamk'apuy | pukyuta llamk'apuy]
Ñuñuqkuna: (32 laya 7 rikch'aq ñiqipi, 17 rikch'aq ayllupipas)
- Anti ukumari Tremarctos ornatus
- Uturunku Panthera onca
- Chinchay Leopardus pardalis
- Pishña Lontra longicaudis
- Kutimpu Priodontes maximus
- Kuchipillan Myrmecophaga tridactyla
- Dinomys branickii
- Tuwi puma Herpailurus yagouaroundi
- Puma Puma concolor
- Sach'awaka: pampa sach'awaka Tapirus terrestris
- Q'utu k'usillu: Puka q'utu k'usillu Alouatta seniculus
- Yuraq machin: Cebus albifrons
- Yana machin Cebus apella
- Ch'umpi churu k'usillu Lagothrix lagothricha
- Wankana (Tayassu pecari)
- Lumu khuchi (Pecari tajacu)
-
-
Kuchipillan Myrmecophaga tridactyla
-
Pisqukuna: 378 laya
- Tinamus osgoodi
- Lipaugus uropygialis
- Cacicus koepckeae
Allpa yaku kawsaqkuna (32 laya) suchuqkunapas (19 laya):
- Phrynopus
- Epipedobates macero
Challwakuna: 22 laya
- Astroblepus
- Trichomycterus
- Trucha Oncorhynchus mykiss (musuq, runap apamusqan rikch'aq )
- Pukyu: [2]
Runakuna[llamk'apuy | pukyuta llamk'apuy]
Hanan Urupampa mayup k'itinpiqa uray Urupampa mayup k'itinpipas - Mainique punku Megantoni parki ñiqpi - askha runa llaqtakuna indihina ayllu llaqtakunapas tiyanku, 38 ayllu llaqtakunaqa tawa runa llaqtakunapa: Machiqinqa, Kampa (Ashaninka Kakintepas), Kugapakori / Nanti, Yine Yami, Panopas (Nahua / Yora), 85% Arawaka.
Hanan Urupampa kitipi tiyaq ayllu llaqtakuna[llamk'apuy | pukyuta llamk'apuy]
Uray Urupampa kitipi tiyaq ayllu llaqtakuna[llamk'apuy | pukyuta llamk'apuy]
- Pukyu: [3]
Kaypipas qhaway[llamk'apuy | pukyuta llamk'apuy]
Pukyukuna[llamk'apuy | pukyuta llamk'apuy]
- ↑ Megantoni mamallaqta willkachasqa
- ↑ www.inrena.gob.pe / Plan Maestrunchis (kastilla simipi)
- ↑ www.inrena.gob.pe / Plan Maestrunchis


text:
1Cuyapäcog cayashgayquita musyarmi Macedonia provincia waugui-panicunata wilargä ganyan watana ofrenda shuntayta galaycuyashgayquita. Sayno wilaptëmi paycunapis shuntaycäyan. 3Gamcunapis ofrendata shuntarcur alistacushla shuyäsiyämänayquipämi say quimsa wauguicunata gamcuna cagman cachaycämö. 4Macedoniapita wauguicunawan shayämuptë cuidä sayrä shuntaycagta tariyäman. Manarä shuntagta tariptë nogapä y gamcunapäpis pengacuypämi cangapä. 5Saymi quimsan naupamonga shuntäsiyäshunayquipä. Saynöpami shuntayänayquipä nishgayquinöla ofrendayqui listuna canga noga chämur apanäpä. Chämuptërä shuntayaptiquega runacuna yarpäyanga mananiraycar shuntaycäyashgayquitami. 6Musyashgansinöpis walcalata murog cäga walcalatami cosechan. Ascata murog cäga ascatami cosechan. 7Saynöla gamcunapis aycata ofrendanayquipä cagtapis shumag yarpachacurir cushishla ofrendayay. Shonguyqui nanaycaptenga ama ofrendayaysu. Cushishla ofrendag cagtaga Tayta Diosninsi cuyanmi. 8Gamcunapis cushish ofrendayaptiquega imapis mana pishëyäshunayquipämi Tayta Diosninsi yanapäyäshunquipä. Saynöpami imayquipis canga waquinta yanapäyänayquipä. 9Tayta Diosninsipa palabranchöpis caynömi nican: “Muchogcunatapis payga yanapanmi. Mana ajayaypami imaypis yanapan.” 10Yanapäcog cayaptiquega murushgansita wayuseg Tayta Diosninsimi gamcunatapis yanapäyäshunqui waquinta cushishla yanapäyänayquipä. 11Saynöpami imapis pishëyäshunquipäsu waquinta yanapäyänayquipä. Sayno yanapäyaptiquimi yanapashgayqui cagcuna Tayta Diosninsita cushishla agradëcicuyangapä. 12Saymi ofrendata shuntayashgayquita chäsiptë Jerusalencho cag waugui-panicuna cushicuyashpan Tayta Diosta agradëcicuyangapä. 13Saynöpis yanapäcog cayashgayquipita y Jesucristupa ali wilacuyninta cäsucuyashgayquipitami Tayta Diosta alabayanga. 14Saymi gamcunapä Tayta Diosta manacur agradëcicuyanga paycunata yanapäyashgayquipita. 15Nogansipis Tayta Diosta agradëcicushun cuyapäcog car nogansi-raycu cuyay surinta cachamushganpita.
Copyright
Learn More


text:
1Chihuasha Jesus canzhis chunga (70) paita catiucunata cayasha ishcaipura ishcaipura ñaupata cachara pai rina llactagunama. 2Cachausha rimara, Runagunaga pucushca muyugunacuinta manaun. Cangunaga tarabaccuinta manguichi nira. Ashca pallana muyuguna tiyanmi randi tarabaccunaga ashilla maunguna. Chasna acpi Diosta mañasha tapuichi runagunata cachachun paihuacpi tarabangahua nira. 3Canguna oveja huahuacuinta manguichi, chasna agllaita pumacuinta piña runagunahuagma cangunata cachauni. Cunan richilla nira. 4Riusha cullquita shigratas, canguna butastas ama apanguichichu, chasnalla richi. Ñáambita canguna riusha ama pihuanbas cuintanguichichu nira. 5Maican huasibi yaicusha ñaupata saludangui casna nisha, Yaya Dios cangunama cushi causaita cuchun. 6Chi huasibi ali shungu runa aupiga canguna nishcashina alitami causangauna. Astahuanbas mana ali runa chibi aupiga canguna rimashca shimiga cangunahuagllaita saquiringa. 7Maican llactai yaicusha ama ashca huasigunai tiyagringuichichu randi shuc huasillai tiyanguichi. Imatas paiguna caracpi micuichi upichi. Shuc tarabac runa pai tarpushca muyuta micushcacuinta paiguna cangunata yaicuchisha imatas caracpi micunguichilla. 9Chibi ungushca runaguna tiyaupi alichichi. Alichisha paigunata rimaichi, Diospa ali mandanaga ña pactarimuunmi nisha. 10Randi canguna shuc llactama pactacpi, paiguna cangunata uyanata mana munanaupiga chi llacta ucui shayarisha caparichi casna nisha, Canguna llacta allpa pulbutahuas ñucanchi chaquimanda picharisha saquinchi canguna ñucanchita mana munashcamanda. Ama cungaringuichichu Diospa runa tucunata yachachingahuami shamuranchi astahuanbas Diospa ali mandanata mana munaranguichichu nisha rimanguichi. Chasna Jesus pai cachaushca runagunata nira. 12Cangunata casna nini, Taripana punzha chi llactata Sodoma llactamanda yali taripashca tucunga. 13Corazínmanda Betsaidamanda runagunahuas uyaichi, ai, canguna turmintachishca tucunguichimi. Ñáuca cangunahuacpi pihuas mana rashcagunata Tiro llactai Sidón llactaibis rashca acpiga paiguna unaimi ña jucha ranagunata saquisha quirinaunmara. Paiguna juchata rashcamanda llaquirisha tsuntsu llachapata churarinaunmara, ushpa pulbutas umaibi shitarinaunmara juchata rashcamanda llaquirishcata ricuchingahua. 14Taripana punzhaibimi cangunaga Tiro Sidón llactagunamanda mas yali sinzhita libachishcami tucunguichimi. 15Capernaun runaguna, canguna jahuapachama pactangaraunchi nisha yuyariunguichimi. Cangunaga ucupachama shitashca tucungaraunguichi. Chasna nisha Jesus tucui runagunata rimara. 16Paihuan puriucunata cuti rimara, Maican runa canda uyasha ñucatahuas uyanmi. Pihuas cangunata mana uyasha ñucatas mana uyanzhu. Chasnallata ñucata mana uyac runaga ñucata cachamuc Yaya Diostas mana uyanzhu nira. 17Chi canzhis chunga (70) cachashca runaguna yapa cushihuan bulltiamusha Jesusta cuintanaura, Ñáucanchi camba shutihuan rimashcallai supaigunahuas runagunamanda llucshisha rinaura señor. 18Chasna rimacpi Jesus paigunata nira, Ñáucaga supai amu Satanasta jahuamanda dilampashcacuinta shitashca urmamuutami ricurani. 19Uyaichi. Cangunama ushaita cuni, palugunata uputindigunatas canguna jaitasha mana imas tucunguichichu. Ushaita cuni tucui supaigunata binsingahua, supai cangunata imasna rashahuas mana binsingachu. 20Chasna acpis supaiguna cangunata uyashcamanda ama cushiyanguichichu, randi canguna shutita jahuapachai quillcashca ashcamanda cushiyaichi. 21Chi urasllai Jesusta Diospa Samai yapa cushiyachira. Cushiyachicpi rimara, Can jahuapachata cai pachatahuas mandac mangui Yaya. Canga yapa yuyaiyuc runagunama, yapa yachaushca runagunamas can rashcagunata pacashcacuinta mana ricuchirangui, randi paiguna mana balichishca huahuacuinta runagunama ricuchishcangui paiguna can rashcata yachanauchun nisha. Chimandami canda pagrachu nini. Sirtumi Yaya, can munashcashina rashcangui nira. 22Diosta pagrachu nishcahuasha paihuan puriucunata rimara, Ñáuca Yayami tucuita ñuca maquibi saquihuashcami. Runagunaga ñuca pihua churi actahuas mana yachahuanaunzhu. Yaya Diosllami ñucata yachahuan. Mana pihuas Yaya Diostaga yachanaunzhu, ñucallami paihua churi asha yachani. Chasnallata ñuca Yayata ñuca ricsichinata munashca runagunatas ricsichinimi nira. 23Chihuasha paihuan puriu runagunallata cuintara, Cangunata nini, ashca mandac amugunas, Dios rimashcata pasachic runagunahuas canguna ricuushcata ricunata munashahuas mana ushanaurachu. Canguna uyaushcata uyanata munahuashahuas mana ushanaurachu. Cangunaga ñuca raushcagunata ricushcamandami cushi aunguichi nira. 25Chihuasha Moises mandashcagunata shuc yachachic runa shayarisha Jesusta camasha nisha tapura, Imatata rasha huiñai causaita charingahua señor. 26Jesus randi paita tapura, Diospa shimibi imasnata quillcashca tiyan. Can chi quillcashcata ricusha imatata yuyaringui. 27Tapucpi chi runa rimara, Camba jatun Diosta llaquina mangui tucui camba shunguhuan, tucui camba almahuan, tucui camba jursahuan, tucui camba yuyaihuan. Chasnallata amullata llaquishcacuinta shuccunata llaquina manguichi nishca an nira. 28Rimacpi Jesus nira, Alita cutipashcangui. Chita pactachisha causangui. 29Chi runa ama yanga tapuccuinta tucungahua cutillata tapura, Shuccunaga pitanaun. 30Tapucpi Jesus shuc yachachina shimita rimara casna nisha, Shuc runa Jerusalenmanda Jerico llactama riushcai shuhuac runaguna paita japisha macanaura, paihua churarinata quichusha illacta apanaura. Llatanda saquinaura, ñalla paita huanchisha rinaura. 31Chi uras shuc israel pagri chi ñambita riusha chi macaitucushca siriu runata tupara. Tupasha ricusha ñambihuashata muyurisha pasara. 32Chasnallata shuc runa Diosta alabana huasita cuirac Leví muntunmanda chi ñambillatata riusha paihuas chi siriu runata tupara. Paita ricusha chasnallata chillai saquisha rira. 33Chihuasha shuc mana balichishca Samaria llactamanda runa chi ñambillatata riusha chi macaitucushca runa siriushcai pactara. Chi runata ricusha llaquisha yanapasha nira. 34Llaquisha yanapangahua caillayara. Chi runa pitirishcagunai huira rimidiuta vinotahuas talisha llutachira. Chihuasha paihua quiquin burro jahuai churasha shuc puñuna huasima apasha paita cuirara. 35Cayandi ishcai (2) tarabashca tupu cullquita bultsamanda llucshichisha huasiyuc amuta pagasha rimara, Cai runata cuirapangui. Imata tapucpihuas cungui. Ñáuca shamusha pagashcanguimi nira. 36Chi yachachinata cuintashcahuasha paita chi tapuc runata Jesus tapura, Ñáa imasata yuyaringui. Tucui chi quimsa (3) pasac runagunamanda maican runata chi shuhuaitucushca runata llaquira. 37Tapucpi Dios mandashca shimita yachachic runa nira, Huasha pasac, chi runata yuyarisha yanapac runami. Chasna nicpi Jesus paita rimara, Cambas chasnallata shuccunata yuyarisha yanapasha causana mangui nira. 38Chihuasha Jesus pai yachachishcagunandi mas purisha pactanaura shuc llactama. Chibi pactacpi shuc huarmi Marta nishca paihua huasima Jesusta paihuan puriucunandi yaicuchira carangahua. 39Marta shuc ñañata charira Maria nishcata. Paiga Jesuspa chaqui mayanbi tiyarisha pai yachachiushcata uyaura. 40Marta randi yapa tarabanata yuyarisha Jesusta rimagrira, Manachu ricungui señor, ñuca ñaña mana yanapasha tucui tarabanata saquishca ñuca sapalla tarabauni. Paita mandai ñucata yanapahuachun nisha. 41Chasna rimacpi Jesus paita rimara, Can yapa tarabanata munasha yuyarishami yapa turbaringui Marta. 42Mana ashca minishtirinzhu, shugllata rana angui. Mariaga astahuan alita yuyarishami ñuca yachachiushcata uyaun. Chasna acpi paihuagmanda mana pihuas quichuitucungachu nira.
Copyright
Learn More


text:
1Ajina ari, Cristoj kamachisninta jina runas qhawawachuyku, imaraykuchus mayordomos kayku, Diospa pakasqa yachayninta sut'inchanaykupaj. 2Kunanqa sapa uj mayordomo jina ruwananta allinta junt'achun. 3Noqaqa mana llakikunichu allinchus manachus ruwasqay kasqanta qankuna ninawaykichejmanta nitaj waj runas ninawankumantapis. Manataj noqa kikiypis nikuymanchu allinchus manachus kasqayta. 4Sonqoyqa mana imamantapis juchachawanchu. Chaywampis, mana niymanchu cheqan runapuni kasqayta; Señorlla nenqa allinchus manachus ruwasqay kasqanta. 5Chayrayku amaraj imatapis juzgaychejchu Señor jamunankama. Paymin sut'inchanqa laqhapi pakasqa kajta, rikuchenqataj imatachus sonqosninchejpi yuyasqanchejta. Jinaqa sapa ujta ruwasqanman jina Dios jatunchanqa. 6Hermanos, qankunata munakusqayrayku chay imasta willaykichej noqamantawan Apolosmantawan, chaywan yachakunaykichejpaj, Qhelqasqapi kasqanman jinalla runasta qhawanaykichejta, amataj runaykachanaykichejta, wakinta jatumpaj qhawaspa, wakintataj pisipaj. 7Imaraykutaj qan yuyakunki aswan sumaj kasqaykita ujkunamanta nisqari? Chayrí imataj tiyapusunki mana Diospa qosusqan? Paychus qhasilla qosunki chayrí, imaraykutaj runaykachanki manapis Diosmanta jap'iwajchu karqa jina? 8Qankunaqa sajsasqaña kankichej, qhapajñataj kankichej, reyes jina mana noqallaykuwan kamachishankichej. Walej kanman cheqamanta reyes jina kamachinaykichej, noqaykupis qankunawan khuska chay reinopi kanaykupaj. 9Noqaj yuyayniymantaqa, Diosqa noqayku apostolesta churawarqayku qhepa qhepaman, wañuchinapaj churasqa runasta jina. Chayrayku kay pacha runaspa asikuspa qhawakunan kayku, angelespatawan. 10Noqaykoqa Cristorayku mana yuyayniyoj jina kayku, qankunatajrí may yachayniyoj Cristopi kankichej. Noqayku pisi kallpas kayku, qankunatajrí sinch'is kankichej. Runaspajpis may allimpaj qhawasqa kankichej, noqaykutajrí qhesachasqa. 11Kunan p'unchaykama yarqhaymanta wañushayku, yaku ch'akimantapis, pisi p'achayojtaj kayku; maqasqa kayku, manataj wasiykupis kanchu. 12Noqayku sayk'uy sayk'uyta trabajaspa ganakuyku. Runas maldeciwayku, noqaykutaj misk'i simiwan kutichiyku. Chejniywan qhatiykachasqa kaspapis, ñak'ariyku ch'inllamanta. 13Runasqa imaymanasta niwayku, noqaykutajrí allin kajwan kutichiyku; kunankama kay pachaj q'opanta jina qhawawayku, runaspa wijch'usqanta jina. 14Chayta qhelqarimuykichej mana qankunata p'enqachinaypajchu, astawanqa k'amimuykichej munasqa wawasniyta jina. 15Chunka waranqa yachachejniyojkunapis kawajchej Cristopi chaypis, mana ashkha tatasniyojchu kankichej, imaraykuchus Cristo Jesuspi evangelionejta noqa yumarqaykichej. 16Chayrayku, mañakuykichej noqa jina kanaykichejta. 17Chaypajtaj kachamorqaykichej munasqa Timoteota; payqa kasukoj waway jina. Payqa yuyarichisonqachej imaynachus Cristo Jesuspi kawsayniy kasqanta, tukuynejpi sapa iglesiapi yachachisqayman jina. 18Qankunamanta wakin mayta wapuykachashanku, yuyaspa noqa manaña jayk'aj watukoj jamunayta. 19Señor munanqa chayqa, usqhayta qankunata watukoj jamusaj. Chaypitaj rejsirisaj chay wapusta, mana parlasqallankutachu, manachayqa imayna atiyniyojchus kasqankuta. 20Diospa reinonqa mana parlayllapichu yachakun, astawanqa atiypi. 21Imatataj munankichej? Varawan seq'onaytachu munankichej, chayrí munakuywan, llamp'u sonqowanchu jamunayta munankichej?
Copyright
Learn More


text:
Yaku purichina
Yaku purichina nisqaqa yakuta maymanpas purichinapaq rarqam, wirum icha pilam. Yakutaqa purichinanchik chakrakunata parqunapaq icha llaqtakunata, wasikunata yakuwan t'itunapaq, runap upyananpaq.
Rarqakunawanmi chakrakunata parqunchik. Chay yakuqa manam ch'uya kana tiyanchu.
Upyana yakuqa ch'uya kanam tiyan. Chay yakutaqa pukyukunamantam, ch'uya quchakunamantapas purichimunchik, witkhu icha pincha (acueducto) nisqa kichasqa kaq yaku ñankunapi icha wich'qasqa kaq yaku wiru (tubería) nisqapim. Chay wiru hina purichinakunapiqa ñit'iysapa yakum rin, chayrayku ancha sinchi kananmi tiyaptin, witkhumanta aswan qullqi chaniyuqmi.
Maymanpas yakuta purichimunku, chaymanta q'upa yaku kachaykunam (alcantarillado) tiyanpas.
Hawa t'inkikuna[llamk'apuy | pukyuta llamk'apuy]
- Commons nisqaqa multimidya kapuyninkunayuqmi kay hawa: Yaku purichina.


text:
1Chantá rey Agripaqa Pablota nerqa: Parlariyta atinki, nispa. Pablotaj makinta oqharispa, kay jinata parlaykorqa: 2Rey Agripa, kunan allin kusisqa kani ñawpaqeykipi parlarispa tukuy imasta judíos tumpawasqankumanta. 3Astawanqa kusikuni qan allinta rejsisqaykirayku noqayku judiospa ususniykuta. Chayrayku mañakuyki ama sayk'uspa uyarinawaykita. 4Tukuy judíos yachanku imaynatachus juch'uy kasqaymantapacha kawsasqayta llajta masisniywan, jinallatataj Jerusalenpipis. 5Paykunaqa rejsiwanku ñawpajmantapacha fariseopuni kasqayta, mayqenkunachus aswan celosos kanku leyniykuta junt'anankupaj, chaymanta; manachayqa nichunku. 6Kunanqa juchachasqa kani, ñawpa tatasniykuman Dios imatachus qonanta nerqa, chay nisqampi suyakusqayrayku. 7Israelpa chunka iskayniyoj ayllusnimpis Diospa qosqaykichej nisqan junt'akunanta suyakushallankutaj, tuta p'unchay Diosta yupaychaspa. Chayta suyakusqayrayku, rey Agripa, noqata juchachashawanku judiosqa. 8Imaraykutaj qankuna mana creenkichejchu Diosqa wañusqasta kawsarichimunantari? 9Cheqamanta noqapis yuyaj kani nazareno Jesuspa contranta tukuy ima sajrata ruwanay kasqanta. 10Ajinata ruwaspa, Jerusalenpi kuraj sacerdotesmanta atiyta qochikorqani creejkunata carcelman wisq'arachinaypaj. Paykunata wañuchishajtinkupis, noqaqa kusikorqani. 11Ashkha kutista paykunata sinagogaspi jasut'ichispa, Jesuspa contranta rimachiyta munaj kani. Chay jinatapuni phiñasqa kasqayrayku, paykunata qhatiykacharqani karu llajtasnintimpi. 12Chayrayku Damasco llajtaman risharqani, kuraj sacerdotesmanta ordenta qochikuspa. 13Reyníy, ñanta rishajtiytaj, chawpi p'unchaynejta rikorqani cielomanta k'anchay muyuykuwajta, noqawan rejkunata ima. Chay k'anchayqa intimantapis astawan k'ancharerqa. 14Tukuyniykutaj pampapi urmasqa rikhurerqayku. Uj parlamuwajtataj uyarerqani, hebreo parlaypi: Saulo, Saulo, imaraykutaj qhatiykachashawanki? Mana walejchu ayjompa puntanta jayt'anaykeqa, nispa. 15Chantá noqa nerqani: Pitaj kanki, Señor? nispa. Paytaj kutichiwarqa: Noqaqa Jesús kani, pitachus qhatiykachashanki, chay. 16Kunantaj sayariy, imaraykuchus qanman rikhuriyki kamachiy kanaykipaj. Kunan p'unchay imatachus rikusqaykita testigo jina wajkunaman willamunki, imastawanchus qhepaman rikuchisqayki, chaykunatawan. 17Llajta masisniykej makinkumanta jark'akusqayki, jinallataj mana judío kajkunamantapis, pikunamanchus kunan kachasqayki 18ñawisninkuta kicharinaykipaj laqhamanta sut'iman llojsimunankupaj, Kuraj Supaypa atiyninmantataj Diosman kutirikunankupaj, chaykunamanta. Noqapi creesqankurayku juchasninku pampachasqa kanqa; Diospaj t'aqasqa kajkunawan khuska herenciata jap'illanqankutaj. 19Chayrayku Agripa reyníy, janaj pachamanta Jesús rikhurimuwaspa kamachiwasqanta kasorqani. 20Damascopiraj willayta qallarerqani, chaymantá Jerusalenpi, qhepantataj tukuy Judeapi; chaymantarí mana judío kajkuna ukhupi ima willallarqanitaj, paykuna sajra kawsaymanta Diosman kutirikunankuta, sumaj ruwanasta ruwaspataj rikuchinankupaj Diosman kutirikusqankuta. 21Chayraykumin judiosqa presochawarqanku Templopi kashajtiy, wañuchiwayta munaspa. 22Diospa yanapayninwan kunankama kawsashani willaspa wajchasman, ajinallatataj atiyniyojkunamampis, mana yapaspa, nitaj qhechuspa profetaspa nisqanta, Moisespa nisqantawan. 23Paykuna willarqanku imaynatachus Cristo ñak'arinanta, Paytaj wañusqasmanta ñawpajta kawsarimpunanta, salvación k'anchaymanta willanampaj judiosman, jinallataj mana judío kajkunamampis, nispa. 24Ajinata Pablo parlaykushajtin, Festo jatunmanta qhaparerqa: Pablo, pawichikushanki; locoyashankiña anchata yachasqaykiwan, nispa. 25Pablotaj kuticherqa: Mana locoyashanichu, ancha k'acha Festo. Tukuy parlasqayqa cheqapuni, yuyayniypitaj kashani. 26Kay tukuy imasmanta rey Agripaqa yachan. Chayrayku paypa ñawpaqempi parlashani tukuy sonqo, imaraykuchus yachani kay tukuy imas mana pakaypichu ruwakusqanta. 27Rey Agripa, creenkichu profetaspa nisqankuta? Noqa yachani creesqaykita. 28Agripatajrí Pablota nerqa: Manaraj imapi cristianoman tukuchiwayta yuyanki, nispa. 29Pablotaj kuticherqa: Manaraj imapipis, chayrí unaymantawampis Dios munachun noqa jina creejkuna kanaykichejta, mana qanllachu, manachayrí tukuy uyariwajkuna ima, amapis cadenaswan watasqachu. 30Ajinata Pablo nisqantawan, sayarerqanku rey Agripa, kamachej Festo, Berenice, tukuy paykunawan kajkunapis. 31Jawaman llojsispataj, ninakorqanku: Kay runajtaqa mana ima juchampis kanchu wañuchisqa kanampaj jina, nitaj presochanapajpis, nispa. 32Agripataj nerqa Festoman: Manachus jatun kamachej Cesarwan juzgachikuyta munanman karqa chayqa, kay runaqa kacharisqaña kanman karqa, nispa.
Copyright
Learn More


text:
2 Pedro 2Mushuj Testamento Diospaj Shimi (MTDS)
Panda yachachijcunaca jatun llaquimanmi ringacuna
2 Chashna cajpipish llulla huillajcuna israelcunapurapi tiyashca shinallatajmi, cancunapurapipish pandata yachachijcuna tiyanga. Paicunaca, pandachishpa chingachij yachanacunatami, pacalla yachachingacuna. Paicunata Quishpichij Apu Jesustapish ‘Mana rijsinichu’ ningacunami. Chashnami jatun llaqui ñapish japichun paicunallataj llaquita cayacun. 2 Achcacunami, chai runacunapaj pinganayaj millai ruranacunata catingacuna. Paicunamantami, Diospaj Shimita catijcunata c'amingacuna. 3 Chai panda yachachijcunaca, ashtahuan charisha nishpami, catinajlla shimicunahuan umashpa, cancunata quichushpa charijyangacuna. Ñaupamanta paicunapaj cachana tiyacushca jatun llaquicunaca, mana unaiyangachu. Paicuna chingarinaca, rijcharishca chaparacuj shinami shuyacun.
4 Juchata ruraj angelcunatapish, Taita Diosca mana perdonarcachu. Ashtahuanpish paicunataca, Dios llaquichina punllacamami, ucu pachaman shitashpa, amsapi huichcashpa churarca. 5 Ñaupa punllacuna cai pachapi causajcunatapish, Diosca mana quishpichircachu. Paita mana manchaj, chai runacunataca yacuhuanmi chingachirca. Dios munashca shina causanata huillaj Noellatami, caishuj canchiscunandijta quishpichirca. 6 Sodomatapish, Gomorratapish Diosca jatun llaquita cachashpami, tucui ushpa tucujta rupachishpa chingachirca. Q'uipa punllacunapi Diosta mana manchashpa causajcunaman ricuchingapajmi, chashna rurarca. 7 Millanayaj mapacunata rurashpa causajcunata ricushpa, llaquilla causacuj, cashcata ruraj Lotllatami quishpichirca. 8 Cashcata ruraj Lotca, paicunapurapi causacushpaca, millaita ruracujta ricushpa uyashpaca, punllantami paipaj almaca achcata llaquirirca. 9 Chashnami Apunchij Jesusca, Paita yuyarishpa causajcunataca, millaipi urmanamanta quishpichin. Shinallataj millaita rurashpa causajcunataca, jatun llaquiman cachana punllacama huaquichishpami charicun.
10 Ashtahuancarin Dios ama mandachun p'iñashpa, quiquin millai munaillata rurashpa mapata causajcunatami, ashtahuan llaquichinga.
¡Chaicunaca mana caźujcuna, c'ariyajcunami! Jahua pacha mandajcunatapish mana manchashpa, millai shimicunata rimanllacunami. 11 Angelcunaca, paicunata yalli imatapish rurai tucujcunami. Chashna cashpapish, chai mandajcunataca, Mandaj Diospaj ñaupajpi ima millaita shimicunahuan mana rimancunachu. 12 Ashtahuanpish chai runacunaca, animalcuna shina ima yuyai illajllacuna cashpami, paicuna manapish yachashcacunata rimarinllacuna. Paicunaca japishpa, huañuchishpa chingachishca cangapajllami huacharishcacuna. Paicunaca, chingarina cashca shinallatajmi chingaringacuna. 13 Shujtajcunata llaquipi churashcamantaca, chasquina cashcallatatajmi chasquingacuna. Paicunaca, punllapacha pinganayajcunata rurashpa cushicuj, mapa runacunami. Cancunahuan tandanacushpa micucushpapish, paicunaca mana allita rurashcamantami, jatun tucushpa cushicuncuna. 14 Pi huarmita ricushpapish, huainayana yuyaillahuanmi ricuncuna. Juchata ruranataca, manataj shaicuncunachu. Manaraj alli yachajcunatapish, inquitashpami millaita ruranata yachachincuna. ¡Chingarina runacuna cashpami, paicunapaj shungupica, ima millaita ruranachishpapish, mana amishpa rurancuna! 15 Paicunaca, alli causacushcamanta anchurishpami, Beorpaj churi Balaampaj millai ñanta catircacuna. Chai Balaamca, cullquita japingaraicullami, millaita ruranaman rirca. 16 Pai chai mana allita ruranaman ricujpica, aparij upa burromi gente shina rimarca. Chai burro jarcajpimi, yuyai chingarishca shina mana allita ruranaman ricushcata jarcarirca.
17 Chai panda yachachijcunaca, chaquishca pugyucuna shinami. Jatun huaira apashca p'uyu shinallami. Chaicunapajca, tucuita yalli jatun amsami huiñaipaj huaquichishca tiyacun. 18 Paicunaca, yanga mapa shimicunahuan inquitashpami, millai aicha munashcata rurashpa, panda causacujcunapuramanta anchushcacunata pandachincuna. 19 ‘Ñucanchijmi cancunataca, huatashcamanta cacharichigrinchij’ nishpapish, paicunallatajmari millai ruranacunapi huatashca causancuna. Maijanta pi mishajpica, paita mishajpajtami huatashca shina servina tucun. 20 Ñucanchij Apu, Quishpichij Jesucristota rijsishpami, cai pacha mapa munaicunamantaca quishpichishca carcacuna. Chashna cashca jahua, tsagnarishpa, cutinllataj chai millaiman tigrashpaca, ñaupata yalli millaimi tucun. 21 Chaicunaca, Dios paicunata mandashca Shimicunamanta anchurinapaj randica, Dios munashca shina causanata mana yachashca cashpachari alli canman carca. 22 Paicuna chashna tucujpimi: «Allcuca, pai shungu tigrashcata cutin micunllami. Cunanlla armachishca cuchipish, cutinllataj guźupi singurinllami» nishcataj pajtan.


text:
1Jesuska chunka ishkay ñukaykuna disipulunkunata yachachiwashkankunawasha rirkan Galilea parti llaktakunapi yachachikuk. 2Chay tiempu Juan Bawtista karselpi karkan. Chaypi kashpa yacharkan Jesus rikchak almirana ruranakunata rurashkanta. Chaypina Juanka ishkay disipulunkunata kacharkansapa Jesusta tapuk: 3—¿Deveraschu Tata Diosmanta shamudu runa kanki? ¿Suktachu shuyashasapa? 4Chashna tapuptinkuna Jesuska aynirkansapa: —Rillaychi Juanta willak uyarishkaykichita kawashkaykichita. 5Juanta willaychi ñuka alliyachiptini mana kawakukkuna kawakuykanankunata kojokuna puriykanankunata upakuna uyariykanankunata. Willaychi lasaruyak runakunatapish alliyachishkaynita. Willaychi wañudu runakunata kawsachimushkaynita. Chaymanta tukuy mana nimayuk runakunata yachachiykanisapa Tata Dios salvakuk kananta. 6Chaymanta Juanta willaychi tukuy runakuna mana pinkakushpa ñukata allita kreyiwashpa kushikuypurulla kanankunata. 7Chaymanta Juanpa disipulunkuna kutiptinkuna Jesuska chay aypa runakunata willarkansapa: —¿Imatatí rishkankichi kawak chunlla pampapi? ¿Rishkankichichu kawak pintuta wayra kuyuchiptin? 8Mana chayta kawak rishpaykichika ¿imatatí kawak rishkankichi? ¿Allima llachapayuk runatachu? Kankunaka allita yachankichi allima llachapayuk runakuna kamachikuk runakunapa wasinkunallapi kawsanankunata. 9Ariya ¿imatatí rishkankichi kawak? ¿Alli yachachikuk runatachu? Ariya deverasmi rishkankichi alli yachachikuk runata kawak. Payka tukuy alli yachachikukkunamanta ashwan alli yachachikukmi. 10Ñawpa tiempu Tata Dioska killkadunpi Juanpa rimarkan: “Ñukaka suk alli yachachikukta kachasha tukuy runakunata willanankunapa kachamushkayni runata allita chaskinankunapa.” 11Mash allita uyariwaychi. Chay yachachikuk Juanka tukuy runakunamanta ashwan alli yachachikukmi karkan. Chashna kaptinpish Tata Diospa mandunpi tukuy mana kreyinakuk runakuna Juanmanta ashwan yachaysapakunami kankasapa. 12Juan Bawtista shamushkanmantapacha kunankaman aypa runakuna Tata Diospa mandunpi sukaman sinchikushpa yaykunsapa. Paykunaka sukaman sufrishpankunapish mana manchakushpa sukaman munashpa yaykunsapa. 13Manarapish Juan Bawtista shamuptinra Moiseswan ñawpa yachachikuk runakuna yachachikurkansapa Tata Dios tukuy maypi kamachikunanta. 14Chaymanta Tata Dios killkadunpi willawanchisapa: “Suk alli yachachikukta ñawpa Eliyastashina kachasha.” Chay Eliyasshina alli yachachikuk runaka Juanmi. Munashpaykichika kay yachachishkaynita kasuychi. 15Tukuy kay yachachikushkaynita allita rinrillikuychi. 16¿Imashna kanaykichita willaykichiman? ¿Ima ejempluwantí yachachiykichiman? Kankunaka plasapi tiyarishpa pukllak wambrakunashinami kankichi. Chay wambrakuna pukllak wambramasinkunata kaparishpa willansapa: 17“Ñukaykuna kenata pukuptinikuna kankuna mana tushushkankichichu. Llakinapa laya kantukunata kantaptinikuna mana wakashkankichichu.” 18Kankuna chay pukllak wambrakunashina mana nimawan agradakunkichichu. Juanka Tata Diosta kuyashpa aypa diyakunata mana nimata mikushpa nimata upyashpa kawsarkan. Chashna Juan amañaptin kankuna rimankichi supayadu kananta. 19Ñuka sielumanta shamudu runa mikuptini upyaptini rimankichi illu likidu kanaynita. Chaymanta rimankichi uchasapa runakunawan romano awtoridarkunapa kullki chaskikukkunapa purikmasinkuna kanaynita. Chashna rimaptikichipish willaykichi: Tukuy pi allita rurashpa kawsashpa runamasinkunata kawachinsapa yachaysapa kanankunata. 20Chaymanta Jesuska suk llaktakunapi kawsak runakunata kallarirkan piñayaysapata. Chay llaktakunapi aypa almirana milagrukunata rurashka kaptinpish chay runakuna mana uchankunamanta wanarkansapachu. Jesus piñakushpa sinchita willarkansapa: 21—¡Alaw! Korasinpi Betsaidapi kawsak runakunata llakichini. Chay ishkay llaktakunapi kashpayni aypa almirana milagrukunata rurashkani. Chaykunata kawashpankunapish uchankunamanta mana nima wananayansapachu. Chayrayku Tata Dioska paykunata sukaman kastigankasapa. Tiro llaktapi Sidon llaktapi almirana milagrukunata rurashka kaptini chaypi kawsakkuna uchankunamanta wananmansapa karkan Tata Diosta kreyinankunapa. Llakina llachapakunata churakushpankuna uchpata umankunapi churanmansapa karkan llakinankunapa. 22Chayrayku kastigakunan diya Tata Dioska chay Tiropi Sidonpi kawsak runakunamanta Korasinpi Betsaidapi kawsak runakunata ashwanta kastigankasapa. 23Chaymanta Kapernaumpi kawsak runakuna yuyansapa sieluman riyta Tata Dioswan kawsak. Chashna yuyashpankunapish Tata Dios manami sielumanka pushankasapachu. Mana ñukata kreyiwashkankunarayku manllayba tuta likidu uchkuman kachankasapa. Chay ñawpa Sodoma llaktapi almirana milagrukunata rurashka kaptinika chay llaktapi kawsak runakuna kreyiwanmansapa karkan. Kreyiwashpankuna chay llakta kunankaman tiyanmanlla karkan. 24Chayrayku willaykichi: Tata Dios kastigakunan diya ñawpa Sodoma llaktapi kawsak runakunamanta ashwan sinchita Kapernaumpi kawsak runakunata kastigankasapa. 25Jesus chay runakunata yachachishkankunawasha Tatan Diosta willarkan: —Tatayni, kay allpapi chay sielupi allima kamachikukmi kanki. Kanka tukuy mana kreyinakuk runakunallata allita yachachinki. Chaymanta kikinkunallamanta yachak runakunata mana nimata yachachishkankichu. Chayrayku, Tatayni, sukaman alabayki. 26Ariya, Tatayni, kushikushpa chashna munashkanki rurayta. 27Jesus Tatanwan parlashkanwasha chay runakunata yachachirkansapa: —Tataynika willawarkan ñukalla tukuy layata kamachikunaynipa. Payllami ñukata allita riksiwan. Kankunaka manami allitachu riksiwankichi. Tata Diospa wambran kashpayni ñukallami payta allita riksini. Ñuka munashkayni runakunata riksichiptini paykunalla Tataynita riksinsapa. 28Kankuna llakidu shaykudu kashpaykichika ñukaman shamuychi. Shamuptikichi tukuy llakinaykichimanta samachishkaykichi. 29Ñuka yachachikunaynika iden animal aysanan timonshinami. Yachachikunaynita kasushpaykichi timonta aysakshina kankichi. Chayrayku ñukamanta yachakuychi. Ñukaka mana piñakushpa allillapi yachachiykichi. Ñukaman shamushpaykichi ñukata kasuwashpaykichi kushikuypuru kawsankichi. 30Atipanaykichi layallata yachachiykichi ruranaykichipa. Ñuka yanapaptini atipankichi kasuwashpa kawsayta.
Copyright
Learn More


text:
1Adanpa mirayninkunan karqan: Set, Enós, 2Cainán, Mahalaleel, Jared, 3Enoc, Matusalén, Lamec, 4Noepiwan. Noepa mirayninkunan karqan: Sem, Cam, Jafetpiwan. 5Jafetpa mirayninkunan karqan: Gomer, Magog, Madai, Javán, Tubal, Mesec, Tiraspiwan. 6Gomerpa mirayninkunan karqan: Askenaz, Rifat, Togarmapiwan. 7Javanpa mirayninkunan karqan: Elisa suyu runakuna, Tarsis runakuna, Quitim runakuna, Rodanim runakunapiwan. 8Campa mirayninkunan karqan: Cus, Mizraim, Fut, Canaanpiwan. 9Cuspa mirayninkunan karqan: Seba, Havila, Sabta, Raama, Sabtecapiwan. Raamaq mirayninkunan karqan: Sebawan Dedanpiwan. 10Cusmi churiyarqan Nimrodta, paymi kay pachapi allin atiyniyoq qhari karqan. 11Mizraimpa mirayninkunan karqan: Lud runakuna, Anam runakuna, Lehab runakuna, Naftuh runakuna, 12Patrus runakuna, Casluh runakuna, Caftor runakunapiwan, paykunaq mirayninmi karqan Filistea runakuna. 13Canaanmi churiyarqan phiwin Sidonta, Het-tawan, 14mirayninkunataq karqan: Jebus runakuna, Amor runakuna, Gerges runakuna, 15Hev runakuna, Arac runakuna, Sin runakuna, 16Arvad runakuna, Zemar runakuna, Hamat runakunapiwan. 17Sempa mirayninkunan karqan: Elam, Asur, Arfaxad, Lud, Arampiwan. Arampa mirayninkunan karqan: Hul, Geter, Mesecpiwan. 18Arfaxadmi churiyarqan Selata, Selataq churiyarqan Heberta. 19Hebertaq iskay churikunata churiyarqan. Hukninpa sutinmi Peleg karqan, p'unchayninkunapi kay pacha runa rakirqarisqa kasqanrayku, wawqenpa sutintaq Joctán karqan. 20Joctanmi churiyarqan Almodadta, Selefta, Hazarmavet-ta, Jerata, 21Adoramta, Uzalta, Diclata, 22Ebalta, Abimaelta, Sebata, 23Ofirta, Havilata, Jobabtawan. Llapan chaykunan Joctanpa mirayninkuna karqan. 24Sempa qhepantataq kaykuna karqan: Arfaxad, Sela, 25Heber, Peleg, Reu, 26Serug, Nacor, Taré, 27Abrampiwan. Paymi Abraham karqan. 28Abrahampa churinkunan karqan: Isaacpiwan Ismaelpiwan. 29Kaykunan mirayninkuna karqan: Ismaelpa phiwi churin Nebaiot, chayman qatiqkunataq Cedar, Adbeel, Mibsam, 30Misma, Duma, Massa, Hadad, Tema, 31Jetur, Nafis, Cedemapiwan. Chaykunan Ismaelpa churinkuna karqan. 32Abrahampa tiyaqmasin Ceturataq wachakurqan Zimramta, Jocsanta, Medanta, Madianta, Isbacta, Shuatawan. Jocsanpa churinkunan karqan: Sebapiwan Dedanpiwan. 33Madianpa churinkunan karqan: Efa, Efer, Hanoc, Abida, Eldapiwan. Llapan chaykunan Ceturaq churinkuna karqan. 34Abrahammi Isaacta churiyarqan, Isaactaq Esauta Israeltawan churiyarqan. 35Esaupa churinkunan karqan: Elifaz, Reuel, Jeús, Jaalam, Corepiwan. 36Elifazpa churinkunan karqan: Temán, Omar, Zefo, Gatam, Cenaz, Timna, Amalecpiwan. 37Reuelpa churinkunan karqan: Nahat, Zera, Sama, Mizapiwan. 38Seirpa churinkunan karqan: Lotán, Sobal, Zibeón, Anah, Disón, Ezer, Disanpiwan. 39Lotanpa churinkunan karqan: Horipiwan Homampiwan. Timnataq Lotanpa panan karqan. 40Sobalpa churinkunan karqan: Alván, Manahat, Ebal, Sefo, Onampiwan. Zibeonpa churinkunan karqan: Ajapiwan Anapiwan. 41Anahpa churinmi karqan: Disón. Disonpa churinkunan karqan: Hemdam, Esbán, Itrán, Queranpiwan. 42Ezerpa churinkunan karqan: Bilhán, Zaaván, Jaacanpiwan. Disanpa churinkunan karqan: Uzpiwan Aranpiwan. 43Israel runakuna ukhupi manaraq rey kamachikushaqtinmi, Edom hallp'api kamachikuq reykunaqa kaykuna karqan: Beorpa churin Bela, paypa llaqtanmi Dinaba sutiyoq karqan. 44Bela wañukapuqtinqa Bosramanta Zeraq churin Jobabmi rantinpi kamachikurqan. 45Jobab wañukapuqtinqa Temán suyumanta Husammi rantinpi kamachikurqan. 46Husam wañukapuqtinqa Bedadpa churin Hadadmi rantinpi kamachikurqan, paymi Moab campopi Madián runakunata atiparqan, llaqtanpa sutintaq Avit karqan. 47Hadad wañukapuqtinqa Masrecamanta Samlan rantinpi kamachikurqan. 48Samla wañukapuqtinqa Eufrates mayu qayllapi kashaq Rehobotmanta Saulmi rantinpi kamachikurqan. 49Saúl wañukapuqtinqa Acborpa churin Baal-hananmi rantinpi kamachikurqan. 50Baal-hanán wañukapuqtinqa Hadadmi rantinpi kamachikurqan, payqa karqan Pau llaqtamantan, warmintaq karqan Mezaabpa nietan Matredpa ususin Mehetabel. 51Hadadpas wañukapullarqantaq. Edom umallikunan karqan: Timna, Alva, Jetet, 52Aholibama, Ela, Pinón, 53Quenaz, Temán, Mibzar, 54Magdiel, Irampiwan. Chaykunan karqan Edom umallikuna.
Copyright
Learn More


text:
1Pablo, Diospa munaimanda cayashca Jesucristo cachashca runa tucungaj, ñucanchi uqui Sostenesndi, 2Corinto llactai tiaj Diospa iglesiama quillcanchi, Cristo Jesuspi sumajyachishcaunama, chuyaj tucungaj cayashcauna, shinallara tucui Señor Jesucristo shutii mañajcunaras, maibi tiaushas, quillcanchi. Paiga paiguna Señormi, shinallara ñucanchijpas. 3Gracia ali llaquina iyairas cushi shunguras charichi ñucanchi Yaya Diosmanda, shinallara Señor Jesucristomandas. 4Tucui huras ñuca Diosta agrasiuni cangunaraigumanda, shinallara cangunama cushca Diospa gracia ali llaquina iyaimandas Cristo Jesuspi; 5imasna canguna Cristoi pactajta bindisiai tucushcanguichi tucui shimiunais, tucui intindinais; 6imasna Cristomanda cuintashca shimi ali sirtu ajta ricuchishcara cangunama. 7Shina ajllaira canguna ñucanchi Señor Jesucristo ricurimunara chapausha, mana imas Dios cuyashca pishinzhu cangunahua. 8Pai canguna quirishcai cangunara shinzhiyachingami puchucai punzhagama, canguna cauźa illaj tucungaj ñucanchi Señor Jesucristo shamuna punzhai. 9Dios sirtu quirihuajllami. Pai cangunara cayaca paihua Churi ñucanchi Señor Jesucristohua pariju cumpañasha causangaj. 10Cangunara rugauni, uquiuna, Señor Jesucristo shutira llaquishcamanda, canguna tucui chi tunui rimanguichi, ama chican chican chaupirisha, astaun tucui parijulla shu iyaillahua tucusha, shu iyarinallahua, shu ricunallahua. 11Cloeguna cuintahuanauca imasna cangunapura piñanaushcara, uquiuna. 12Casna rimasha nini: Cangunamanda shu runa nin, “Ñuca Pablo runami ani;” shuj, “Ñuca Apolospaj ani;” shuj, “Ñuca Cefaspaj ani;” shuj, “Cristojmi ani.” 13¿Cristo chaupirishcachu aca? ¿Pablo canguna randimanda chacatashcachu aca? ¿Pablo shutiichu bautisaricanguichiri? 14Diosta agrasini imasna cangunamanda mana pitas bautisacanichu, randi Crispollara, Gayollara, 15ama pihuas rimachu: “Pablo shutiimi bautisaricani.” 16Maspas Estéfanaspa aillura bautisacani. Chishujcunamanda mana pitas bautisacani yachin. Mana iyai tianzhu. 17Ñucara Cristo mana cachahuacachu bautisangaj, astaun evangelio ali shimira camachingaj. Mana rimacanichu yachashca shimihua, Cristo cruzta ama yanga rashca tucuchu. 18Cruzmanda cuintana shimi yanga shimimi iyanaun chingariujcuna, randi ñucanchima, quishpichishcaunama, cai shimi Diospa ushaimi iyanchi. 19Quillcashcami tian: “Yachajcuna yachanara huajlichishami, iyaiyujcuna iyaira ichushami.” 20¿Maibirairi yachaj? ¿Maibirairi ley shimira yachachij? ¿Maibirairi cuna huras rimaisiqui runa? ¿Manzhu Dios cai pacha yachanara yanga lucu shimira cuinta rashca? 21Dios pai yachashcamanda cushcasna, mundu paita mana ricsicachu yachanamanda. Astaun Dios cucami quirijcunara quishpichingaj lucu cuinta shimira camachishcamanda. 22Judiuguna munanaita rashcaunara ricunara munanaun; grieguuna yachanara mascanaun. 23Astaun ñucanchi Cristora chacatashcara camachinchi, judiuguna ricujpi shu nijtana cuinta, gentilguna ricujpi shu yanga lucu shimi cuinta. 24Randi cayashcauna ricujpi, judiu ashas, gentil ashas, Cristo Diospa ushaimi, Diospa yachanami. 25Dios yanga samira rashca ima runa yachairas yalin. Dios irqui samira rashca runamanda yali shinzhimi. 26Ricuichi uquiuna, imasna cayashca acanguichi. Cangunahua mana yapa ashca yachajcuna tian, runa ricujpi, mana yapa ashca ushajcuna, mana yapa ashca charijcuna. 27Astaun Dios mundumanda upaunara ajllacami yachaiyujcunara pingachingaj; shinallara mundumanda mana ushajcunara Dios ajllacami ushajcunara pingachingaj. 28Mundumanda pugriunaras, chijnishcaunaras Dios ajllaca, maspas imas illajta ajllaca tiajcunara tucuchingaj. 29Dios shinami rarca pihuas ama ahuayarichu paihua ñaupajpi. 30Cristo Jesuspi Diospajcuna anguichi. Dios rashcamanda Cristo ñucanchihua yachanas, ali dirichu tucunas, chicanyachinas, randinas tucushcami; 31imasna quillcashcami tian: “Pihuas alabasha nisha, Diosta alabachu.”
Copyright
Learn More


text:
1Josepa miraynin ayllukunaq sorteopi chaskisqanku hallp'ankuq qorpanmi qallarirqan Jericó pukyu-pukyu inti lloqsimuy lado Jordán mayu patamanta, chaymantataq ch'inneqninta pasarqan orqo-orqopi Betelkama, 2Betelmantataq Luzman, chaymantataq Arqui runakunaq tiyasqan Atarotkama. 3Chaymantataq inti haykuy ladoman rispa, Japlet runakunaq hallp'anta pasaspa, Ura Bet-horón qorpakama chayarqan. Gezerninta pasaspataq lamar-qocha pataman chayarqan. 4Chaykunan karqan Josepa miraynin ayllukunaq Manasespa Efrainpapiwan chaskisqanku hallp'a. 5Efraín aylluq mirayninpa hallp'ankuq inti lloqsimuy lado qorpantaq qallarirqan Atarot-adarmanta Wichay Bet-horonkama, 6chaymantataq mast'arikurqan lamar-qochakama. Wichay ladopi qorpantaq karqan Micmetatkamaraq, chaymantataq inti lloqsimuy ladoman aysakuspa Taanat-Siloman chayarqan. Chaymantataq Janoanta pasaspa, 7Atarotman Naaratmanwan uraykurqan. Chaymantapas Jericoman yaqa chayaspa Jordán mayuman haykupurqan. 8Tapuamantataq qorpaqa aysakurqan inti haykuy lado Caná mayukama, mayu patantakamataq lamar-qochaman chayarqan. Chaykunan karqan Efraín aylluq mirayninkunaman qosqa hallp'akuna. 9Kallarqantaqmi Manasés aylluq hallp'an ukhupi huk llaqtakuna aylluntinkama Efraín ayllupaq t'aqasqa. 10Efraín ayllun ichaqa Gezerpi tiyaq Canaán runakunata mana qarqorqankuchu, aswanmi hinallata paykuna ukhupi tiyachirqanku mit'animanta llank'achispa. Hinan Canaán runakunaqa chayllapipuni tiyakapurqanku.
Copyright
Learn More


text:
Llallawa llajtapi (P’ut’usi -Potosí), 22 dic (ABI) Jatun Tata Karachi Evo Morales Ayma, kay qepan (k’uychichaw) sawadupi, nintaj, “wañusqalla Palacio Ruphasqamanta orqowanqanku” sut’iyta rimarin media luna prefectukunaman, pikunachus wajiarimusqanku fuerzas Armadasta.
“Qalintumpi, sonqoy ukhumanta pacha, cheqanta rimaspa, Jatun Tata Kamachi ajllajqa kashaspaqa (Presidente constitucional democraticamente), jinallata nintaj Morales Ayma. Municipio Llallawapi.
Jatun Tata kamachi nintaj, alto mando comadantikunaqa rimarisqanku “conservadoresqa, imperialismo norteamericanoj pongokuna, fuerzas Armadas punkunkuta t’ajllarishanku, kichariy munashanku. Orqowaytacha munashanku”.(ABI)Astawan willaykunata rikuriwaj


text:
1Chaypitam nä quima junag cayaptin, juc runa casarara Canä nipäcungä marcachru. Chay marcaga cara Galileachrümi. Chaychrümi cayara Jesuspa mamansi. 2Chaura Jesuswanmi discïpuluncunas aywapäcurä chay casarag gayachipäcamaptin. 3Jinarcurmi vïnu pishiruptinga, mamanga Jesusta cay nin: “Vïnum nä mana canchu”. 4Niptin Jesusga “Mama, ¿imanirtag nogata niyämanqui? Manaran ürä chrämunragchu lapanwan reguechicunäpag”. 5Niruptin mamanga chay vïnu chragachracugcunatam nirun: “Ima-aygatas rurapäcunquim pay nipäcushuptiquiga” nirun. 6Chauraga chaychru cayara sogta botijacunam rumipita. Chaycunata Israel castäcuna charapäcug yacupagmi “Diospag ali canäpag” nir, chagchucurcänanpag. Chay botijacuna cara pachrac litrunuy yacu yaycugcamam. 7Chaypitam Jesusga chay chragachracugcunata “Yacuta wiñapäcuy cay botijacunaman”. Niptinga wiñarärin juntatacama. 8Chaura Jesusga cay ninmi: “Cananga jorgorcur, apapäcuy cay fiestachru atendig runaman”. Niptinga ningannuylam rurarärin. 9Jinarcurmi atendig runaga chay yacupita vïnuman muyushataga malirun. Payga manam musyarachu maypita jorgapäcamungantas. Musyaraga chragachracugcunalam yacu wiñapäcunganta. Chaura chay atendig runaga, casarayag olgota gayarcurmi cay nin: 10“Pi maysi alinnin vïnutam jorgamun naupataga. Nä alisca upyaräriptinran jorgamun jucläyacunataga. Nätan gamga alinnincagta chrurasha canqui mas guepapagtan” nin. 11Chay Canä marcachrümi Jesús chayta rurara munayninwan. Chaynuypam wamagta reguechicura pi cangantas. Nätan discïpuluncunaga paylaman mas yupachicuytam galacayarärirä. 12Chayta ruracurcur, Jesusga uranpara mamanwan, wauguencunawan, nätan nogacuna discïpuluncunawan Capernaum marcatam. Chaychru capäcurä ishcay quima junaglam. 13Nä Pascua nipäcungä fiestäcuna nachrgayämuptinmi Jesús aywara Jerusalén marcata nogacuna discïpuluncunawan. 14Jinarcurmi Jesusga Diospa wayincag sawan ruyichru tarirun chay juc casta runacuna gotucarcänan cagchru chay golgue trucagcunata, mësayogcama tayäcurcayagta, jinaman törucuna, uyshacuna, palömacuna ranticurcayag runacunata. 15Chaynuyta ricarur Jesusga, juc asticunata rurarcurmi chaywan gargaramun washaman lapanta, uyshantintawan töruntinta. Nätan golgue trucagcunapatam golguencunata wichircapur mësancunata ticpay usharun. 16Palöma ranticugcunatam nätan cay nin: “Jucla caycunata jorgapäcuy caypita. Ama Tayta Diospa wayinta muyuchipäcuychu ima-aygas ranticuna wayiman” nir. 17Chaynuy ruraruptin discïpuluncunaga yarparärï isquirbishanchru cay ningantam: “Wayiqui gamlapag canan raygoga ima-aygatas rurashagmi” ningantam. 18Chaura Diospa wayinchru mandagcunaga alisca piñasham “¿Pi nishuptiquitag gargochracurunqui? Nä cayta rurayarga, mä munayniquiwan ruray imalatas pi cangantas musyapäcunaypag” nirärin. 19Nipäcuptinga Jesús nira: “Juchruchipäcuy Diospa cay wayinta, nätan quima junagtaga sharcachishagmi”. 20Niptin chay Israel casta mandacunaga nipäcura: “Chruscu chrunca sogtayog watatam cay wayiga sharcurayan. Gamga nätan ¿quima junagtam sharcarachiman ninquichu?” nir. 21Nätan Jesús Diospa wayinpita rimanganga cara quiquinpa cuerpunpitam. 22Chaymi wanushapita nä Jesús cawacaramuptinga discïpuluncunaga yarparärï chay cuerpunpita rimanganta. Chayran tantiapäcusha cä paypita isquirbishanuyla, nätan rimangannuyla ruracanganta. 23Chay Pascua fiesta wichan Jesús Jerusalenchru cayaptin, achcam runacuna ima-aygatas munayninwan ruragta ricapäcur “Cay runaga razonpa Diospitam” nipäcura. 24Nätan Jesusga manam yupachicurachu paycunaman, lapalanpa shongoncunata musyar. 25Manam payga munan maygansi willanantaragchu runacunapita. Payga quiquinmi musyara runacunachru ima-aygacagtas.
Copyright
Learn More


text:
Paul-Henri Spaak
Paul-Henri Spaak sutiyuq runaqa (* 25 ñiqin qhulla puquy killapi 1899 watapi paqarisqa Schaerbeek llaqtapi - 31 ñiqin anta situwa killapi 1972 watapi wañusqa Braine-l'Alledu llaqtapi), Bilhika mama llaqta taripay amachaq, pulitiku wan Uma kamayuq.
Tayta: Paul Spaak; Mama: Marie Janson
Ñawpaq warmi: Marguerite Malevez
Churinkuna: (2) Antoinette Spaak wan Fernand Spaak
Yachaywasi:
Kaypipas qhaway[llamk'apuy | pukyuta llamk'apuy]
Hawa t'inkikuna[llamk'apuy | pukyuta llamk'apuy]
- Commons nisqaqa multimidya kapuyninkunayuqmi kay hawa: Paul-Henri Spaak.


text:
1¡Licapäcuy-ari, Tayta Dios maynu-maynu cuyalmi ya'anchic nunacunallacta “Chulïmi capäcunqui” nimanchic! ¡Rasunpa chulinmi canchic! Ñatac cay pachäćhu nunacunaca quiquin Taytanchictapis mana lisiyalcalmá paypa chulin caśhanchicta mana lisimanchicchu. 2Cuyaśhäcuna, Diosninchicpa chulinñam cayanchic. Masqui śhamü timpućhu imanuy cananchicta mana yaćhayalpis, Jesusninchic cutimuptin imanuy rasunpa caśhantapis lical paynüman muyunanchictam ichá yaćhayanchicña. 3Mayanpis cayman chalapacul alcäcá maynümi Jesusninchic chuya cayan, chaynümi chuya caycunan. 4Ñatac mayanpis juchacücá Diospa camachicuynintam jalutacuyan. Aw-ari, juchacá Diospa camachicuyninta jalutacuymi. 5Yaćhapäcunquiñatacmi juchanchicta apananpä Jesusninchic cay pachäman śhamuśhanta. Pay'a imapis mana juchayümari. 6Chayurá payćhu tacyaycücá manañam juchacuyanñachu. Mayanpis juchacuyllacta jinalla jicutäcá, uyaypam Jesusninchicta mana tantianchu nïtac lisinpischu. 7Chulilläcuna, umayquita ama muyuchicuyalcaychu caypi: allin luläcätá Jesusninchicta licaśhannuymi Diosninchic allinpa licaycun. 8Mana allincällacta luläcunämi ichá allaycuycäpi mana allincällacta lulayta jicutä supaycäpa cayalcan. Paypa lulaynincunacta pampaman muyuchinanpämari Diospa Chulin cay pachäman śhamula. 9Chaymi Diospa milayninña cäcunacá juchacuyta mana jicutayanñachu; Tayta Diospa quiquin cawsaynin paycunaćhu cayaptinñamari juchacuyta nï jicutanmanñachu. 10Ñatac uyaypa tantiapaśhmi mayan Diospa ütac supaypa chulincuna caśhanpis: allincätapis mana luläcunacá, ütac nuna-masintapis mana cuyäcunacá manamari Diospa chulinchu. 11Allaycapäcuśhayquipïpis uyalipäculanquim: “Quiquinchic-pula cuyanacuśhun” nil yaćhachicuyta. 12Ama-ari supaypa nunan Cain śhullcanta wañuchïcänu'a cayäśhunchu. ¿Imapïtan wañuchila? Quiquinpa lulaynincuna mana allin captin śhullcanpañatac allin captinmá. 13Chayurá cuyaśhá chalapacü-masïcuna, cay pachäćhu nunacunaca ćhïnipäcuśhuptiqui'a ama-ari jucnawyacüśha capäcuychu. 14Quiquinchic-pula cuyanacuśhanchicpañatacmi ichá yaćhanchic wañuycäpi cawsaycäman yalüśhaña caśhanchicta. Mana cuyäcämi ichá jina wañuycällaćhülä cayan. 15Ñatac nuna-masinta ćhïnicücá wañuchicümi cayan. Yaćhaśhayquinüpis wañuchïcunacá manamá wiñay cawsaycäćhu canmanchu. 16Jesusñatacmi ichá sumä cuyacuyninta camalaycachimanchic ya'anchic-laycu wañuyninwan. Chaynümi ya'anchicpis nuna-masinchic-laycu bïdanchictapis uycunanchic. 17Ñatac cäniyüca chalapacü-masin pishipacüśhacta licayalpis mana llaquipaycücäpá ¿imanuypatan Diospa cuyacuynin śhun'unćhu canman? 18Cuyaśhá chulïcuna, ama-ari janä śhun'ullanchicwan'a shimillanchicwan'a cuyayäśhunchu, sinu'a rasunpa lulayninchicwan-ari. 19Caynüpam yaćhacuśhun rasuncäćhu caśhanchicta. Sïchuśh śhun'unchic yan'al tumpamaptinchicpis Tayta Dios'a śhun'unchicpïtapis lluy mas tuquictalämari yaćhayan. Jinaptinmi puntanćhu jawca caycuchwan. 21Cuyaśhá chalapacü-masïcuna, śhun'unchic manaña yan'al tumpamaptinchic'a, Diosninchicmanpis jawcallam chalapacunchic. 22Jinaman'a camachimäśhanchictapis munaśhantapis lulaycuyal'a mañacuśhanchicta uycamänanchicta yaćhanchicmi. 23Caytamari camachimanchic: chulin Jesusman chalapacunanchicpä, quiquinchic-pula yaćhachimäśhanchicnuy cuyanacunanchicpä. 24Paypa shiminta cäsucücunämi paywan cayanchic. Paypis ya'anchicwantacmi cayan. Caynu cusca caśhanchicta umäśhanchic Chuya Ispiritupam yaćhanchic.
Copyright
Learn More


text:
1Noqa Pablo mañarikuykichej, Cristoj k'acha llamp'u sonqonrayku. Wakin ninku qankunawan kashaspaqa k'umuykukoj kasqayta, qankunamanta karupi kashaspataj, runaraw kasqayta. 2Mañakuykichej ari, qankunaman jamojteyqa ama sajrapaj jap'inawaykichejta, imaraykuchus noqa sinch'ita k'aminay tiyan ch'ataykuwajkunata, pikunachus nishanku aychaman jina purisqaykuta, chaykunata. 3Cheqamanta kay pacha runas kayku; chaywampis, mana kay pacha runas jinachu maqanakuyku. 4Maqanakunayku armasqa mana kay pachaj armasnin jinallachu kanku; astawanqa Diospa atiyninwan sinch'i kanku, jark'achasqa wasista thuñinaykupaj jinapuni. 5Noqayku thuñiyku runaspa pantasqa yuyayninkuta, Diospa yachaynimpa contrampi tukuy oqharikuytawan; runaspa tukuy yuyayninkutapis atipallaykutaj Cristota kasuyta yachanankupaj. 6Qankuna tukuy imapi kasukoj kajtiykichejkama, chay mana kasukojkunata castiganaykupaj wakisqa kashayku. 7Qankunaqa imatapis rijch'aynillanta qhawankichej. Sichus mayqempis yuyan Cristojta kasqanta chayqa, kayta yachachun: Noqaykupis Cristojllatataj kayku. 8Señorqa atiyta qowarqayku qankunata Señorpi wiñachinaykupaj manataj urmachinaykupajchu. Ichapis Diospa qowasqan chay atiymanta anchataña jatunchakushani; chaywampis mana p'enqakunichu. 9Manallataj munanichu yuyanaykichejta cartasnejllata qankunata manchachiyta munasqayta. 10Cartasniymanta ninku: Cartasllapi sinch'ita phiña runa jina parlaykuwanchej, kaypi kaspatajrí payqa mana imachu, nitaj parlasqampis kasu ruwanachu, nispa. 11Pichus chayta parlajqa kayta yachachun: Imaynatachus karupi kaspa cartapi nimorqayku, chaypi kaspapis kikillantataj ruwasqayku. 12Manataj noqayku atiykumanchu paykunaman kikinchakuyta, pikunachus jatunchakunku, chaykunawan. Paykunaqa wampus kanku, imaraykuchus yuyasqankuman jinalla qhawakunku, paykunapura kikinchakuspa. 13Mana noqaykoqa anchata parlasqaykuchu, astawanqa maychus kasqanta noqaykumanta parlasqayku. Diosqa uj ruwanata qowarqayku, noqaykutaj chayta junt'ashaspa qankunakama chayamorqayku. 14Chay ruwanata Dios qowarqayku, chaymanta mana aswan jaqayman chayamorqaykuchu, maypachachus qankunaman chayamorqayku Cristoj evangelionta apamoj chaypacha. 15Mana noqaykoqa jatunchakuykuchu wajkunaj ruwasqankupi noqaykojtapis kanman jina. Astawanqa suyakushayku creesqaykichej wiñasqanman jina, qankuna ukhupi astawan ruwayta atinaykupaj, Dios ruwanapaj atiyta qowasqaykuman jina. 16Ajinapi munayku qankunajmanta aswan karusman evangeliota willamuyta, nitaj wajpa ruwasqampi jatunchakuyta munaykuchu. 17Diosmanta Qhelqasqapi nin: Pichus jatunchakuyta munajqa Señorpi jatunchakuchun, nispa. 18Mana pay kikin jatunchakojchu allimpaj qhawasqa kanqa; astawanqa, jaqay pitachus Dios jatunchan, chaymin allimpaj qhawasqa kanqa.
Copyright
Learn More


text:
1Tiro llaqta rey Hirammi Davidman willaqkunata kacharqan, hinallataq rumi thupaqkunata, k'ullu llaqllaqkunatapas. Paykunan cedro kurkukunata aparqanku Davidpaq wasita sayarichinankupaq. 2Hinan Davidqa yacharqan Israel suyupi kamachikuyninta Señor Diospa takyachisqanta, llaqtanta munakuspa suyuntapas hatunyachisqantawan. 3Jerusalenpitaq Davidqa wak warmikunawan casarakurqan, hinaspan churikunata ususikunata astawan churiyarqan. 4Sutinkunan kaykuna karqan: Samúa, Sobab, Natán, Salomón, 5Ibhar, Elishúa, Elpelet, 6Noga, Nefeg, Jafía, 7Elisama, Beeliada, Elifeletpiwan. 8Filistea soldadokunataq Israel suyupi Davidta reypaq aceitewan hawisqankuta yachaspa llapanku wicharirqanku Davidta hap'inankupaq. Chayta yacharqospataq Davidqa paykuna contra maqanakuq lloqsirqan. 9Filistea soldadokunataq rispanku, Refaim wayq'oman ch'eqeykurqanku. 10Chaymi Davidqa Señor Diosta tapurqan: –¿Filistea soldadokunawan maqanakuq riymanchu? ¿Atipachiwankimanchu paykunata? nispa. Hinan Señor Diosqa nirqan: –Arí, riy, ñoqan atipachisqayki, nispa. 11Chaymi Davidqa Baal-perazimman rirqan, hinaspa chaypi Filistea soldadokunata atipaspa nirqan: Señor Diosmi awqaykunata ñawpaqeypi mayu llimp'ay hinaraq qhochurparin, nispa. Chaymi chay cheqasta Baal-perazim nispa suticharqanku. 12Filistea soldadokunaqa idolonkutapas chaymanmi wikch'upurqanku, hinan Davidqa soldadonkunata kamachirqan ruphachinankupaq. 13Wakmanta rispankutaq Filistea soldadokunaqa Refaim wayq'oman ch'eqeykullarqankutaq. 14Chaymi Davidqa Señor Diosta tapullarqantaq, hinan kutichirqan: –Ama paykunawan maqanakuq cheqanta riychu, aswanpas qhepankuta muyuykarqamuy, hinaspa bálsamo sach'a-sach'api tinkunki. 15Bálsamo sach'akuna patapi chhaqchaqeqta uyarispaykitaq, usqhaylla maqanakuq phawarinki, ñoqan chay rato ñawpaqeykita lloqsisaq Filistea soldadokunata atipanaypaq, nispa. 16Davidtaq Diospa kamachisqanta hina ruwarqan, hinan Filistea soldadokunata Gabaonmanta Gezerkama qatispa wañuchirqanku. 17Tukuy suyukunapin Davidpa mentasqa kasqanta uyarirqanku, Señor Diosmi Davidwan manchachirqan llapan suyukunata.
Copyright
Learn More


text:
1Señor Diosmi niwarqan: 2Qan, runaq churin, uyariway. Iskay warmikunan karqan huk mamaq ususinkunalla. 3Chay sipaskunan warma kayninkumantapacha Egipto suyupi qhelli huchapi puriyta yachaykapurqanku. Chaypin hinallata ñuñunkuta q'apichikurqanku, hinaspan doncella kayninkuta chinkachikapurqanku. 4Kurakkaqpa sutinmi Ahola, chaymi Samaria karqan, sullk'akaqtaq Aholiba, chayñataq Jerusalén karqan. Paykunaqa ñoqaqmi karqan, wachapuwarqankutaq qhari wawakunata, warmi wawakunatapas. 5Ahola kaqqa ñoqaqña kashaspapas qhelli hucha kawsayllapin purisharqan, paymantakaman Asiria qharikunata maskharqan. 6Chaykunataqmi karqan Asiria soldadokuna sumaq sani-puka p'achayoq, llapankutaq kamachikuq umallikuna, sumaq rikch'ayniyoq waynakuna caballopi sillarqarisqakama. 7Asiria runakunamanta aswan allinninkunawanmi Aholaqa wasanchakurqan, idolonkunawanpas sonqonta suwachikuspan qhellichakurqan. 8Egiptopi kasqanmantapachan qhelli huchapi puriyta yachaykapurqan, chaytataqmi manaña qonqanñachu. Warma sipas kasqanmantapachan lliwpas paywan puñukullarqan, hinallan ñuñuntapas q'apichikurqan, munasqankutan ima qhelli huchatapas paywan ruwarqanku. 9Chayraykun munaqnin Asiria qharikunaq makinman qoykapurqani, sonqonta chaykunawan suwachikusqanrayku. 10Hinan paykunaqa cuerponta q'alararqanku, chaymantataq churinkunata ususinkunatawan qechupurqanku, paytataq espadawan wañuchipurqanku. Chay hinatan huchanmanta muchuchisqa karqan, chaymi huk warmikunapaqpas yachaqakuna rimay karqan. 11Ñañan Aholibataq chayta rikurqan, chaywanpas payqa ñañanmanta aswantaraqmi sonqonta suwachikuspa qhelli huchapi puriykapurqan. 12Payqa Asiria qharikunawanmi sonqonta suwachikurqan, paykunaqa llapallankun kamachikuq umallikuna kanku, allin maqanakuq munay p'achayoq sumaq rikch'ayniyoq waynakuna caballopi sillarqarisqa. 13Chaypin repararqani paypas ñañanpa purisqanta hina purispa qhellichakusqanta. 14Aholibaqa aswan millay qhelli huchapi puriqmi karqan. Paymi rikurqan perqakunapi ch'eqospa ruwasqa pukawan llunch'isqa, 15Babilonia runakunata, Caldea runakunata llapankutaq umallikunaman rikch'akuq karqanku, kamachikuq hina, chumpikunayoq, uman watarqarisqa. 16Chay Babilonia runakunata rikurqospan, paykunawan sonqonta suwachikurqan, hinaspan Babiloniakamaraq waqyamuqkunata kacharqan. 17Babiloniamanta runakunataq hamuspa paywan munanakurqanku, hinaspa puñurqanku, aychankuta mana watakuspan payta qhellichaykapurqanku. Pasaqtapunin qhellichaykakapurqan qhepaman paykunata millakapunankamaraq. 18Hinaspan sut'itapuni qhelli huchapi puriyta yachaykapurqan, q'ala kaynintapas rikuchikusparaq, imaynan kurak ñañanta millakurqani chay hinata paytapas millakunaykamaraq. 19Ichaqa aswan-aswantaraqmi qhelli huchapi puriyman qoykakapurqan, Egiptopi sipas kaspa qhelli huchapi purisqantaraqmi yuyarisharqan. 20Hinaspan Egipto runakunawan sonqonta suwachikurqan, asno hina caballo hina warmimanta phawaykachaq chay runakunawan. 21Chay hinapin, qan Aholibaqa sipas kaspa kacharisqa phawaykachanaykimanta hawapi-ukhupi sonqoyoq karqanki, Egipto runakunaq ñuñuyki q'apinanmanta. 22Chay hinaqa, yaw Aholiba, ñoqa Apu Señor Diosmi niyki: Chay millakusqayki wayllukuqniykikunatan awqaykiman tukuchisaq, hinantinmantan contraykipi hamuchisaq. 23Babiloniamanta Caldea runakuna, Pecod suyu runakuna, Shoa suyu runakuna, Coa suyu runakuna, hinallataq llapan Asiria runakunapas hamunqaku, llapankun paykunaqa kanku sumaq rikch'ayniyoq waynakuna, kamachikuqkuna, oficialkuna, umallikunapiwan, llapankutaq paykunaqa caballopi sillaykusqakama. 24Wichaymantapachan qan contra hamunqaku maqanakunapaq carretakunayoq, mikhuy apaq carretakunayoq, askha soldadokuna cascokunayoq, escudokunayoq, hinantin ladoykimantan muyuykusunkiku. Ñoqan paykunaman hap'iykachisqayki muchuchinasuykichispaq, paykunataqmi ñak'arichisunkichis paykunaq kamachikuy siminkunaman hina. 25Ñoqan k'araktapuni qanwan phiñakusaq, chaymi paykunapas k'arakta phiñakuspa muchuchisunkiku, senqaykita ninriykitapas qhorusunkikun, qhepaq runakunatapas espadawanmi wañurachinqaku. Churiykikunatapas ususiykikunatapas lliwtan qechusunki, qhepallatañataqmi puchuqkunaqa ninaq ruphasqan kapunqa. 26P'achaykikunatan ch'utisunkiku, k'achanchakunayki qori-qolqetan qechusunkiku. 27Chay hinapin kacharisqa phawaykachanaykita, Egipto runakunawan qhelli huchapi purinaykitawan p'uchukachisaq, manañataqmi chaykuna ruwayta munapakunkiñachu, Egipto suyumantapas yuyarinkiñachu, nispa. 28Apu Señor Diosmi nin: Chay millakuspa cheqnikusqayki suyukunaq makinmanmi hinata hap'iykachisqayki. 29Paykunapas qanta cheqnikullasunkitaqmi, llank'apakuspa tarisqaykitan hap'ikapunqaku, hinaspan q'ala chichita wikch'upusunkiku aychaykipas q'ala-q'ala kanankama, millay qhelli huchapi puriyman qoykakapusqaykitan rikunqaku. Kacharisqa qhelli hucha puriypi phawaykachayniykin 30chaykunataqa apamusunki, qanmi chay suyukunawan qhelli huchapi purirqanki, idolonkuta yupaychaysikuspaykitaq qhellichakurqanki. 31Ñañaykiq purisqanta purisqaykiraykun muchuy vasota qoyki pay hina muchunaykipaq, nispa. 32Chayraykun Apu Señor Diosqa nin: Ñañaykiq ukyasqan vasotan qanpas ukyallankitaq, maqma p'uktu hatun vasota. Chay vasoq hunt'a kasqanwanmi macharqapunki, runakunataq qanmanta asikunqaku pisichaspanku. 33Chay Samaria ñañaykiq vasonqa q'alayaywan phutikuywan hunt'aykusqan kashan, chaywanmi machanki t'ili kanaykikama, pasaq llakisqa khuyay kanaykikama. 34Machaykuspaykin vasotaraq ch'akichinki, chaymantapas ñut'ullataña chhallunki, chhallusqa k'arpawantaq ñuñuykitapas mat'akunki. Ñoqa Apu Señor Diosmi chayta nini. 35Chayraykun ñoqa Apu Señor Diosqa nini: Ñoqata qonqapuwaspaykin qheparpariwarqanki, chayraykun ñak'arinkipuni kacharisqa purispa qhelli huchapi purisqaykimanta, nispa. 36Señor Diosqa nillawarqantaqmi: Qan, runaq churin, ¿huchachankichu Aholata, Aholibatawan? Chay hinaqa, uyanpi laq'ay millay p'enqay ruwasqankunata. 37Paykunan kanku wasanchaqkuna runa wañuchiqkuna. Paykunan idolokunata yupaychaspanku wasanchawanku, ñoqapaq wachakusqanku wawankutan wañuchirqanku idolonkuman ruphachispa. 38Chay p'unchaykunapiqa aswankunataraqmi ruwarqanku, ñoqa yupaychana wasita qhellichaspanku samana p'unchayniykunatapas pisicharqanku. 39Idolonkuta yupaychaspa wawanku kanasqanku p'unchaymi ch'uya wasiyman hamurqanku, hinaspan qhellicharqanku. ¡Chay hinatan wasiypiraqtaq ruwarqanku! 40Karu llaqtamantan waqyaqkunawan qharikunata pusachikamurqan. Chaykuna chayamuqtintaq iskaynin ñañantin warmikunaqa maqchikuspanku ñawinkuta llusikurqanku, qori-qolqemanta k'achanchanawantaq churakurqanku. 41Tiyaykurqankutaq k'achanchasqa puñunapi, mesapas wakichisqallamanña, chaymantaq churaykurqanku ñoqapaq t'aqasqa ch'uya inciensoyta aceiteytawan. 42Chaymantataq uyarikurqan askha runaq kusikuymanta ch'aqwasqan, chaykunaqa ch'inneqmanta hamuq machasqa runakunan karqanku. Paykunan warmikunaq makinman brazaleteta churaspa sumaq coronawan umanman churarqanku. 43Ñoqataq chay qhelli hucha puriypi payayaq warmimanta nirqani: Qhelli huchapi puriq warmitaqa qhelli kawsayninman hina rikuchunku, payqa chay hinapunin, nispa. 44Chay machasqa runakunataq sapa kutilla puñurqanku chay millay Aholawan Aholibapiwan, rabona warmiwan puñuq runakuna hina. 45Ichaqa chanin runakunan paykunaman tupaqnin sentenciata unanchanqaku qhelli huchapi purisqankumanta, runa wañuchisqankumantawan, paykunaqa qhelli huchapi puriq warmikuna, runa wañuchiqkuna kasqankurayku, nispa. 46Apu Señor Diosmi nin: Paykuna contra sayarichun askha ch'aqwaqkuna, hinaspa sinchita llaksarqospa llat'anachunku. 47Llapan ch'aqwaqkunataq rumiwan ch'aqespa espadawan sipipachun, wañuchichunkutaq churinkuta ususinkuta, hinaspataq wasinkutapas kanaykuchunku. 48Ñoqan suyumanta ch'usaqyachisaq kay millay huchakunata. Chay hinapitaqmi llapan warmikuna yachanqaku, hinaspan manaña qhelli huchapi purinqakuñachu. 49Chay iskay warmikunataqmi ichaqa qhelli huchapi purisqankumanta, idolokuna yupaychaysikusqan huchankumantawan ñak'ariyta chaskinqakupuni. Chay hinapin paykuna reqsiwanqaku ñoqallapuni Apu Señor Dios kasqayta, nispa.
Copyright
Learn More